url: =CDM (Tangpi’ Thunolhna) thu ~ Rev. Pau Lian Mang :: ZOMI DAILY\nposted on 25 March 2021 at 3:26 pm Lomkholna: Article, Paulianmang, Politics\n1. CDM i cih bang ahi hiam? – CDM cih pen Mangpau “Civil Disobedience Movement” tomlakna hi a, ei’ pau-in “tangpi’ thunolhna” cih theih pak ahi hi.\nA cingzaw deuhin gen lehang, ukna thuneite in thukhun a lekkim lo khatpeuh hong zat sawm uh ciangin, ahihkeileh amau mahmah thumaan lo pi-in hong gamtat uh ciangin thumaan a deih gammite in tua thumaanlo gamtatnate thudam thunem tawh a do a nan, a nolh a nial uh pen CDM kici hi.\nLam khatin gen lai lehang, CDM cih pen thumaanlo mun ah thumaan a om theih nading leh thumaan mun ah thumaanlo hong lutloh nading deihna tawh mipite, tangpi tangtate lam pan thudam tawh manawtna, ngongtatna lo tawh kalsuanna ahi hi.\nThudam tawh manawtna ahih bangin CDM ah “thudam/thunem” kibulphuh hi. Thudam cihna ah ngongtat kihello lungphona, sep ding kisawl khatpeuh phunphun se lo-in seplohna, thu kipia khatpeuh dawngdawng se lo-in manlohna, cihte kihel hi.\nUkna thuneite’ thupiakte manlohna pen kheltatvai hilo a, thadah man zong hilo hi. Ngimna kician om a, thumaanlo gamtatna khaktan nading ahi hi. A kitelzaw-in gen lai lehang, thumaan lo-a gamtate a gamtatna uh a zop theihloh nadingun hihtheihna mun tek pan khaktanna ahi hi.\nTu laitaka Myanmar gam thupiang tawh enkak pak lehang, galkap mangpipa in thagum hat suangin 2021 February 1 ni-in gam-uk thuneihna buluhin sutkhia hi. Tua bang thumaanlo gamtatna mipite thukim lo uhhi. A neu a lian lungkim lo uhhi. Tua bang thumaanlo gamtatna khaktan dingin khensat uhhi.\nKhaktan ding cih hangin zumlehiam tawh a kitom om lo, thagum hat suangin a ngongtat cih zong om lo hi. Inn pan pusuakin lampi tungah lungphona nei uhhi. Zum nasemte zong tua thumaanlo gamtatna a kizoploh nading deihna tawh nasep kuan lo uhhi. Hih kalsuannate CDM ahi hi.\nNgongtatna lo tawh kalsuanna ahih mah bangin CDM kihelte pen nasep a taanlawh zong om thei hi. Vuakna satna, matna henna zong thuak thei uhhi. A sihlawh zong om thei hi. Tua hi a, CDM ah kihel cih pen a thubaih hilo hi. Thumaan thutang a thahat ding deihna tawh suplawh bailawh lianga a sem uh ahi hi.\n2. CDM muibun takpi hiam?\nCDM kihel manin gimthuakna tampi om thei ahihleh a sep-huai mah ding hiam? Thumaanlo thu longkhia zo tuan kei lehang sup-huai lua lo ding ahi hiam? Lauhuai lo ding ahi hiam? Lam khatin ci lehang, CDM a muibun takpi mah hiam?\nCDM muibun ahihna leitung tangthu ah kimu thei hi. A kammal a kizat pen tu ma kum 200 dektak lai (1849 kum) ahih hangin a thupomzia leh a kizatkhiatna tanglai pek pan na om khin hi. A sawtpi lai thute gen nawnlo-in kumzalom 20na sunga a minthang deuh nih en pak lehang:\n(a) India CDM\nIndia gam Mangkang khutnuai ahih lai, 1930 kumin Gandhi makai-in CDM kipan uhhi. A thu pen ci (salt) vai ahi hi. India mite tampitak ci bawlna leh ci zuakna tawh a kivak uh kimlai, Mangkang kumpi in Mangkang company pana kibawl ci a khotnop manun 1882 kum-a kipan India mite’ ci nasepna teng khawlsak uhhi.\nMohandas Gandhi hong khan ciangin Mangkang khutnuai pan suahtak nading hanciam hi. Mangkangte a lehdona ah ama’ thubulphuh pen Hindi (Sanscrit) pau-in “Satyagraha” hi a, Sakya a khiatna “thumaan thutak” (truth), Agraha a khiatna “cih tentanna, letkipna” (insistence or holding firmly to) ahih manin “thumaan letkipna” cih ding ahi hi.\nGandhi’ pomzia ah thumaan thutak cih pen itna tawh a tonkhawm hi a, letkipna cih pen zong nawkzawhna nam ahih manin Satyagraha cih ciangin itna tha (love force), hinna kha tha (soul force) cih khiatna nei hi. Tua hi a, Satyagraha cih pen lam khatin gen lehang “ngongtatna a kihello thudam tha” (nonviolent force) ahi hi.\nTupna pen khialhna a bawl mite va nuai gawp ding cih lam hilo-in a lungsim uh hong kikhel nading hanciamna hizaw hi. Khialhna a bawlsa teng uh a puahkikloh uh a phamawh dingin a lungsim uh kikhelsak zawhna ahi hi.\nTua hangin zong Gandhi in “tangpi’ thunolhna” (civil disobedience) cihna ah “thunolhna” (disobedience) sangin “picinvai” ci-in zong a kikhia thei “civil” mah thupisakzaw hi. Bek thamlo, CDM sangin zong CRM (Civil Resistance Movement) paktazaw, kici hi.\nHih “thudam tha” zangin Gandhi in Mangkangte’ thukhun lehdo-in zo hi. 1930 March 2 ni-in Mangkang minam, India gam-ukpa lai khakin ni 10 sungin ci thukhun ka palsat ding uhhi ci-in theisak masa hi. March 12 ni-in Sabarmanti khua pan kipanin tai 240 a gamla, tuipi gei-a om, ci bawlna khua Dandi dong khe tawh pai uhhi.\nMi 78 tawh a kipat pen lamkal ah ni simin mi tampi kibehlap a, April 5 ni Dandi khua a tun ma-un tul tampi pha ta uhhi. 1930 April 6 ni-in Gandhi in a khut tawh piaunel buannawng lak sawksukin ciham lompi khat tawm hi. Tua pen Mangkangte’ ci thukhun ka nolh ka nial uhhi cih a lahna ahi hi.\nHih thu hangin mi awn tampite a lungsim uh kiphonglo-in India gambup ah CDM kizel pah hi. Tua ciangin Mangkang kumpi in CDM lutte mat kipan a, thongkia mi 60,000 val hi. Gandhi ngiat zong May 15 ni-in kiman a, himah taleh mipite in CDM zomsuak veve uhhi.\nMangkang kumpi zong khauhsuak thei nawnlo-in 1931 January sungin Gandhi khah uhhi. Tua kum August kha ciangin London ah samin ci thukhun vai leh CDM vai leptuahna bawlpih uhhi.\nTua zawh kum 7 a cin, 1947 August ciangin India in Mangkang khutsung pan suahtakna ngah hi. India mite in Gandhi it lua, thupi sa lua uh ahih manin mi thupi cihna “Mahatma” ci-in pahtawi uhhi. Ahi zongin Hindu luanglette in 1948 January 30 ni-in Mahatma Gandhi suamlum uhhi.\n(b) America Mivom CDM\nAmerica gam ah mikangte’ deidanna uang lua ahih manin 1955 kuma kipan mivomte CDM lut uhhi. Civil Rights Movement zong kici hi. A makaite lakah Tuiphum pastor Martin Luther King, Jr. minthang deuh hi.\nDemocracy gamhoih gamnuam khatin a minthang America gam ah tangtawng pek pak mivom mikang kideidanna suksia mahmah hi. America mikangte pen tanglai Europe gam pana a lal uh hi a, America gam a zuat ma-un Africa gam lam pan a mat uh mivomte salin a nei khinsa uh ahi hi. America a zuat uh ciangin zong tua mivomte tembaw tawh ganhon bangin a lomlomin nawn uh a, America ah salin neisuak uhhi.\n1861 kum Abraham Lincoln kumpi makai a suah ciangin salneih ngeina phiat ding hanciam hi. Leitawlam gamkete thukim lo ahih manin gambup galkapte tawh kido uh a, tualgal (1861-65) piang hi. Gambup galkapte in zo ahih manin salneih ngeina kiphiat a, mivom sal awn lite in suahtakna ngah uhhi.\nGambup thukhunpi ah salneih ngeina kiphiat ahih hangin thukhun pualam, tualsung nuntakna ah mivomte in mikangte’ deidanna leh bawlsiatna nakpi tuak toto veve uhhi. A diakin leitawlam gamkete in 1870 kumin “Jim Crow laws” cih thukhun bawlin tualsung nuntak khuasakna ah mivomte a langtangin deidan uhhi.\nKideidanna cih ciangin laisinna ah sang hoih teel theilo, nasep hoih ngah theilo, nasepna ah khasum kikim lo, khuasung tangpi vante zangkhawm theilo, bus tuanna ah a nunglam gual bek ah tu thei, gam-uk kiteelna ah kihel theilo, mee pia theilo, cih bangte ahi hi. Vengsung khuasung ah neu-etna, simmawhna, zahpihna leh vuakna satna nangawn tuak thei uhhi.\nKum tampi a thuak khit uh, 1955 kum ciangin tua kideidanna thukhunte mipi lungphona leh CDM lutna tawh dona nanna nei uhhi. Tuate lakah a nuai-a teng minthang deuh hi:\n(1) Mongomery khuapi-a bus CDM (1955 December 5 pan 1966 December 20 dong, ni 381 sung)\n(2) Khuapi tuamtuam-a deidanna a zang sumbuk, ansai, sang leh mun thupite ah mawtmat theihlohkhop, a dongkholh theithei dingin tutcipna (1955 pan 1962 dong, kum 7 sung)\n(3) Khuapite ah mihonpi a lomlomin lampaina (mihon a tampenna, 1963 May 2-5 sangnaupangte’ lampaina ah awn khat pha uh)\nA tunga bangin thudam tawh a hanciam uh ciangin kumpi lam pan zong thukhunte khatkhit khat khiamsuksuk, phelsuksuk uh a, Jim Crow laws-a kipan mivom mikang kideidanna a thapia thukhun khempeuh beisak uhhi.\nGam-ukna thukhunpi lam pan mivom deidanna thu kiphiat khin ahih hangin mikangte lakah mivom a deidan nuam lai veve, a luanglet deuhte in 1968 April 4 ni-in mivom makai minthangpenpa Martin Luther King suamlum uhhi. M. L. King a sihin kum 39 pha pan a, a zi Coretta leh tanu tapa li a nusia ahi hi.\nHih, mivom mikang kideidanna beisak nading thudam tawh hanciamna ah M. L. King banah mi sawmli bang in nuntakna beilawh hi. Tuate pen mivom bekbek hi khin lo-in mivomte lama pang mikangte zong kimkhat kihel hi.\nMivom CDM ah a kihelte thu-um Christian ahih ban uhah a makai minthangpenpa Martin Luther King pen Tuiphum pastor khat hi a, a si dangte lakah zong pastor nih kihel lai hi. Tua ahihleh CDM zat ding Lai Siangtho tawh a kituak mah ahi diam?\n3. Lai Siangtho sungah CDM a om hiam?\nChristiante pen vantung gammi leh leitung gammi ci-in gammi hihna nam nih nei i hihlam Paul in hong hilh hi (Phi. 3:20). Vantung gammi i hihna tawh kizui-in Pasian’ thuneihna mah i masak ding hi a, a langkhat ah leitung gammi i hih manin gam-uk thuneite’ thu zong i man ding hi zel hi.\nLam khatin gen lehang, Pasian’ thu tawh a kipelh kei nakleh ahihtheih laiteng gam-uk thuneite’ thu i man ding ahi hi. A zenzenin gam-ukte’ hong sawlna khatpeuh Pasian’ thu tawh a kituahtheih mahmah keileh, a kilehbulh tanghial leh, mang lo-in thudam tawh i pelh i nolh ding ahi hi. Tua pen tu hun pau lehang CDM cih theih ahi hi.\nTua ahihleh Lai Siangthu sungah CDM a om hiam? Lai Siangtho hun lai-in CDM kammal kizang nailo hi. Ahih hangin a thupomzia leh a zatkhiatna ahihleh a nuai-a bangin tamveipi kimu thei hi.\n(1) Hebrew nupi nausuakte pasal ahihleh na that un ci-in Egypt kumpipa’ thupiakna om napi, naudom numei Shifrah leh Puah in “Pasian zahtak uh” ahih manin naungek pasalte nungtasak uhhi. Kumpipa in a dot ciangin khem uh a, Hebrew numeite thadim uh ahih manin naudomte’ tun ma-in suak khin pahpah uh, ci uhhi (Pai. 2:15-21).\n(2) Thukan dinga Joshua’ sawl mi nihte, numei kizuak Rahab’ inn ah zintung cih Jericho kumpipa in a theih ciangin Rahab kiangah tua mi nihte ngen hi. Rahab in tua mi nihte busak a, kumpipa’ kiangah tua mite hong pai mah uh, ahih hangin koi lam pai uh cih ka thei kei, ci-in khem hi (Jos. 2:1-7).\n(3) Kumpi Saul in a galte zo nuam lua ahih manin a galkapte’ kiangah nitak ma-a an ne peuhpeuh samsiatna ngah ding, ci hi. A tapa Jonathan in za kha lo ahih manin khuaizu a muh ciangin ne a, a tha dim hi. Saul in a theih ciangin thah sawm himah taleh galkapte in gualzawhna lianpi a piangsak Jonathan sisak lo ding ci-in kumpipa kho-huan uh ahih manin Jonathan suakta hi (1Sam. 14:45).\n(4) Kumpi Nebuchadnezzar in milim golpi khat bawlin a mai-ah mi khempeuh kunin bia ding ci-in thu a piak hangin Daniel leh a lawmte thum — Shadrach, Meshach, Abednego – hih teng in bia nuam tuanlo uh a, meiphualpi sungah kikhul ding teelzaw uhhi (Dan. 3:15-18).\n(5) Thuciam Thak sungah Topa Jesuh’ nasepte pen tua huna kizang thukhunte tawh a kitukalh tamzaw a, CDM vive cih theih ahi hi. Gentehna-in:\na kizang ngei khollo khat ahi dawi hawlkhiatna zang\nkhuasung ah a ki-omsak lo vuntung natna neite lawngin damsak\nkithuahpih dingin thukhun in a phalloh mawhneite, siahdongte, numei kizuakte, cinate, a si kuante, cihte tawh kithuah\nSabbath ni nasep loh ding kimlai cina damsak\nthukhun sunga kigen khutsilna cihte zui lo, itna leh thumaan thutang thupizaw ahihna lak\ngalte it ding cih a lauhuai mahmah thu khat genpi-in nei\nkumpi bang khatin la tung tuangin mihonpi tawh khuasung lut\nbiakinnpi ah vanzuakna sabuaite lumlet\nleitung kumpite sangin Pasian mah masak ding vai, siah piak tawh pilvangtak gen – Pasian’ neihsa Pasian pia ding ci ahih manin i hihna bup hi pah\n4. Thukhupna leh Thapiakna\nCDM cih pen Dahpa Khuang hilo hi. I deih khatpeuh olno taka ngahtheihna “ai” zong hilo hi. Thadah vuina zong hilo hi. Kheltat gitlohvai zong hilo hi. A tunga i gensa mah bangin hun tampi piak a kul, tha tampi paih a kul nasep ahih manin a thubaih hilo hi. Thudam thunem tawh kisem ahih hangin a kisuplawh thei, a kisihlawh thei thu ahi hi.\nBaih lo ahihzah khatin cihtakna tawh a kisep nakleh gah hoih tampi hong tun thei hi. Thukhun leh khanglui ngeina a ginalo tuamtuam phiatkhia zo-in kumpi nangawn laihkhia thei hi. A diakin gam ki-ukna thu ah a lui a hoihlote a zung pan longkhia-in a hoih a thak piangsak thei hi. Tua ahih manin ngimna kician leh cihtakna tawh CDM khutletpi-in nei tek ni. Rev. Pau Lian Mang, D.Theol.\nPrevious: Pa Pau Biak Thang (Buansing) tawh anunung hungeelna\nNext: Mipite’n Tawm Nangak Lai Un ~ Pu Thangboi\nCikha zato pan nikhat sungin mi 3 in hong nusia\nParis Attack Laitak ala sakuh


timestamp: atn

url: =Annek laitak Mupi in gul golpi khat khiatsuk :: ZOMI DAILY\nAnnek laitak Mupi in gul golpi khat khiatsuk\nposted on 31 August 2016 at 5:59 pm UTC+9:30 Lomkholna: Australia, News, Sawltak, World\nAustralia, Melbourne aom Yarra River kici luidung khatah innkuan khat Picnic pai uhhi. Barbecue bawlin atawlngak hithiat laitak un, Hawk akici Mupi (or Muvanlai) khat hongleng dada a, amauzong mungeilo uh ahih manin limet mahmah uhhi.\nTua mupi pen leilak ah niamlensuk a, topsukkhat aneihkhit ciangin amau omna lamah honglengphei leuleu hi. Hong naizawk deuhdeuh ciangin tua leilakpan atopsuk pen gul golpi khat nahimawk a, innkuan te Babecue bawlna tungsantak atun ciangin anuai ah khiatsuk citciat sese hi.\nHih innkuan te pen Douglas Wong Family hi a, nung Friday ni thupiang hi ci’n Daily Mail te’n suakkhiasak uhhi.\nInnkuan tepen gul akiatsuk ciangin laulua uh a, Sen pautawh khatlekhat ki otsak zakzak uhhi. Nupi khat ii omna lamah talphei sawnsawn ahih manin, Mandarin pautawh “nawhtai nawhtai” ci’n adang innkuanpih te’n otsan uhhi.\nYouTube ah hih innkuan te’n a Video akoih uhciang in mi tampi in enkhin a, pawlkhat in hihpen ataktak hiloding, Computer tawh aki bawltam hiding ci’n Comment pia uhhi. Ahi zongin Mr Wong in hihpen ataktak Video kazaihkhak uhhi ci’n dawngkik hi.\nVideo: Anuai ah Video clip ki enthei hi.\nHih video azaihpen in “ka Uncle, Auntie leh sanggam te khat honghawh uh a, hihmun ah ka paipih hi. Mupi honglen ciangin mungei mengmenglo ahih manun muhnopsa in en ngeingai uh” cihi. Tuapan topsuk khat nei a, gul akhiat ahihi.\nHih Chinese te’nlah ei Thangho leh Liando tangthu hong theihpihkha dihdih keiven ci’n, Thangho leh Liando bang phawkseisai lianghang ei 🙂 ZD Sawltak #zomidaily\nPrevious: Malaysia Batu Caves leh munpawlkhat ah a ngongtatsawm mi 3 kiman ~ ZD\nNext: Malaysia Genting Highlands ah mawtaw kibung, mi 9 liam\nPhone Charging sa in luppihkha ahih manin sihlawh dektak ~ ZD\nIndia leh Bangladesh gamsung zinling hangin mi 11 si, 200 val liam\nZomi Sonnet: Taang’ Deih Liapaal ~ Thawnpu\nMalaysia ah H5N1 Bird Flu vengzawta ahih manin aksa leh aktui te nekkik ngamhuai ta ~ ZD\nMalaysia ah English Teacher te Manglai hilhcian kikna kinei


url: =EIMI TE SUNG AH KA DOTNO PAWL KHAT\nHong tung ding misimna hangin thutampi kikupna NET sung panin ka na sim zel a, ei pau kibang kisangthei te kal ah zong kinialna kisel na tamkhop khat kasim kha hi.\nZOMI cihding utlo in Phung leh Tang tawh hong kilawhna or Pau leh ham tawh hong kilawhna te thupi sakin Zomi hi kei hang cihdong thu pawlkhat tam mahmah in, Zomi kici le hang ih phung leh tang te… Zo, Teizang, Sihzang, Saizang, Tedim, Dim leh Losau etc te bei ding bang in kigenin Zomi sangin ih phung le tangte min deih zawh ih om uh hi.\nZOmi pen Tyaizyintaa khatin hong kiciamteh ding pen zong hakmai thei, Kawlkumpi in CHIN nuai ah ZOmi ci in hong koih kha theih mah ding hi. Hailo uh hi.\nHih ih khuaveng te en le hang, Halkha Chin, Falam Chin, mandate chin, cih bangin kigen uh a, tua HALKHA sungah ZOtung, Zophei, Mara, Matu etc cihbang in om in tuateng pen Halkha Chin kici uh hi.\nTua mah bangin Falam Chin kicite sung ah Hualngo, Zangiat, Simte, leh adang2 theihban loh tampi kigawm pen Falam Chin kici uh hi.\nAhih leh ZOMI sungah Zo, sihzang, Saizang, Teizang, Tedim, Dim, Lousau, etc cihte kigawm kei leng Zo Chin, Sihzang Chin, Teizang Chin, Saizang Chin, kici ding hi leng hang, kikhenthang lua mahmah ding hang a, Halkha Chin, Falam Chin kicite cikmah hunin kipha lo or (public voice)mipi aw tawh kiban zo ngei lo ding hi.\nDemocracy ih cihpen Mipi voice or Mipi thungeihna tawh Ukna za ahi a, thuneihna pen kipia ahih manin ZOMI CHIN kici-in ih kigawm kei leh Cikmah hun in Zo Chin, Sihzang Chin, Saizang Chin, etc … IH khuaveng te tawh Ukna kitutna ah kingah zo ngei lo ding hi.\nZomi kici in UNITY nei le hang District khat sung ah UKna za ngah in, tuateng ah ih kikhen na zo, teizang, saizang, sihzang, cihbangin vote tawh ikidem kul lai ding a, atam ngahpenin District ah na hong sem ding hi.\nState Level in UKNA za ngahdingin kidem ding cileng ih sanggamte amau Halkha leh Falam , Mendat ci in kipum khat ding uh a, UKna za pen kingah zo ngei lo ding hi. Tuciang mipil misiam tampi te in mukhol thei lo ih hi tam cih kei bang ngaihsun leh hongdong hi ing.\nZOMI ah kipumkhat khit teh, tua nuai ah Party or Nam neu in ZO, Teizang, Sihzang, Saizang, cihbang inkiom lua mahmah ding ahih lam phok thei le hang ZOMI cihpen na nial kei lua ding hi.\nZOMI ah ih kipum khat kei leh ei Phungmin leh tangmin teng tawh Kuamah ih dem zo kei ding a, Minuai ah taitai ding hi hang cih phawk ni.\nPawlpi khat sung ah Pastor or Father om a, UPa Makai, Women deparment om, Youth Department , Sunday school Department, Mission Department, Building Department om, tuate pen Pawlkhat hi in, Ngimna tupna akibat Unity aom bang in, ZOMI sung ah pum khat ih hih khit teh hong om lua mahmah ding in ken ngaih sun ing. Hihdan ciang thei siam buang tek ding in ken lam en ing.\nTua nang nuntak hum kum 60 ding ngaihsun kei in la, tuzawh kum 100-1000 dong tuta khang ate kipawl theih na ding ngaihsun le cin tua in nalung sim hong hei ding in mu ing.\nDeihsakna tawh hiciang ciphot ni\nLaiat Siam Khaute


url: =ZAM Thupuak :: 16 Dec 2017 (Ha amanphat zia) :: ZOMI DAILY\nposted on 16 December 2017 at 10:24 am Lomkholna: Malaysia, News, ZAM, Zomi\nHA AMANPHAT ZIA; THUKHUN LAM PAN ETNA (TOOTH; JUDICIAL POWER)\nDental education Law perspective :: Ha, mipawl khatte in kamsung ah a om mawklel na dan, ahi ding mahdan in ngaihsunsun, a hih ziauziau, akin bawl hetlo ki om hi. Ha a thupitna pen annekna, maitang puak leh kampau te bek ah ih sak leh tua sangin na vanglian/thakhauh zaw lai mawk hi. Nidang tangtawng pek pan kipan in thukhun te ah, thukhenna te ah Mihing nuntakna khat mah tawh ki bang phial in ha tang khat in thuneihna na nei mawk hi. Hatang khat in thu tampi na gen hi. Tua bek hilo in tuni ciang dongah Hatang khat in bangciang dong thu nei thei hiam cih leitung thukhun te siksan in ih gen nuam hi.\n(i) Ur-Nammu Law-Code (2100-2050BC)\nUr-Nammu code pen Leitung mihing te tangthu kitheih zawh ah a suak/akibawl masa pen thukhun dingin a ki um ahi. Mesopotamia zang gamkuam aa om Sumerian minam Ur-Nammu Kumpipa’ khun thukhun ahi hi. Tua thukhun numbat 22na ah “mikhat in mikhat ii hatang a kiatsak leh ngun shikels 2 pia kha ding hi” ci’n na kigelh hi. Tua hun lai a Ngun Shikel nih pen mi mawkmawk neih zawh pak ding na hilo hi.\n(ii) Hamurabi Code (1754 BC)\nMesopotamia zang kuam aa om Babylon minam (Babylonian) kumpi pa Hamurabi gelh thukhun ahi hi. Hih thukhun numbat 200,201 te ah Hatang tawh kisai in na gelh hi. Hatang khat aading Hatang khat ahi zongin, Ha tang khat aading Kham Mina (mina 1 ciangin shikel 50 tawh kikim hi, tuhun sum tawh hileh gold mina 1- 6442.5 USD ci hi) seh thum suah seh khat ahi zongin mi dawl (class, gtna. hau, zawng, sila) zui in na ciamteh hi.\n(iii) Moses’ thukhun\nPaikhiatna 21:24 mit tang ding mit, ha tang ding ha, khut tang ding khut, khe tang ding khe,\nPaikhiatna 21:27 Amah in a sila ahi pasal hitaleh numei hitaleh a ha a tupkhiat leh, amah in tua ha’ hangin sila suaktasakin paikhiasak ding hi.\n(iv.) Myanmar panel Code,MPC (Tulaitak ih gambup ah ih zat)\nTuu khang, tu hun thukhunte ah zong ha tang khat tawh thu kinei thei suak hi. MPC section 320na aneu 8na ah mikhat pepeuh ii guh ahkl ha tang kitan sakna, ki lakkhiat/kilawi sakna pen nakpi tak in vuakgawpna (grievous hurt) hi ci’n na kiciamteh hi. Hi bangdan a bawl mite pen thong kum 7 le sumtang kiliau beh sak thei hi ci’n na kigelh hi.\nA tung a thute i gelhna ah Ha tang kisiatsakna cihte pen nakpi takin vuakgawpna (grievous hurt) vive in kiciamteh hi. Thuduh pah ni cihna hilo aa khut le khe, mit le ha te a kibang in a manphatna uh ih gen nopna ahi hi.\nHa, bangmah na olmawh khakloh khat hangin tulai thukhun zui in hileh kum7 thong hong kiasak thei hi.\nTanglai Isreal te thukhun tungtawn in hileh ha tang khat suplawh thei a, Saal khat pan suakta sak thei/ saal khat hong suplawh sak thei hi. Hamurabi hun lai hileh Kham (gold) mina seh thum suah seh khat (tulai vanman tawh hileh Dollar tul2val) ki ngah/liau thei hi. Tuma kum tul 4000val lai Ur-Nammu hun bang hileh Ha tang khat in Ngun (silver) shikel 2 aman ahi hi.\nTuma kum4000 val pek pan tuni dongin Hatang khat manphatna pen mihing nuntakna zah phial mah in na kingaihsun in thukhunte ah na ki gelh denden ahi hi.\nTua hi a tu in Ha thupitna, Ha ii thuneihna ih thei thei ta aa, ha pen zangkhai ngaihsut lo in, ih kin bawl ding a kisap lam hong phawk thak sak mahmah hi. Dr Nang Khan Lian (Dental Surgeon, Tonzang Zato) #Zomi Daily pan kila kik hi.\nZomi Nam Ni pahtawina kumsim i neihden Zomi Cup ki mawl hun ding hong tungto ding hi leuleu ta hi. Zomi Cup 2018 a (9) veina ading Khua min tawh a kihel nuamte sazian kilata ahih manin ZAM zumpi ah min sazian nongpiak nading un kong zasak uhhi. Maikum Sen Kumthak pen February 16, 17 ni tawh kituak hi.\nZomi Cup tawh kisai a lunglut khempeuh tawh amasa pen meeting pen 20 December 2017 (Wednesday) Sun nai 1:00 hun in ZAM zum ah kinei ding hi. Min sazian a pianuam te in : 017 379 1327\nMalaysia a om Zomi ten kumsim a i bawl den i minam ni sawtlo in hong tung ding hita hi. Abeisa kumte mah bang in tukum zong thupitak leh picing takin bawl theih na ding in 08 November 2017 in ZAM zumpi ah kimuh khopna ki nei hi. Tukum zong nopcitak leh picingtak a i bawl zawh na’ng sum leh pai tampi hong kisamding ahih manin muanna leh lametna lianpi tawh Zomi Nam Ni Committee in anuai a bangin ma i pankhopding kong zawn uhhi. Zomi Nam Ni adingin sum leh paai tampi mah kisam a I pan khop ngeina bangmah in tutung zong Khua kipawlna te panin RM 200 leh biakna Pawlpite panin RM 300 tawh mapang khawm dingin I kizawn hi.\nKHASUM NGAH LO VAI KIBUAI PIH\nDal Solomon (Kapteel) leh Khen Langh Tuang (Tuitum) te a nasep na pan khasum ngah lo ahih manin Local NGOs te tawh kikop in kibuai pih hi.\nRev. Langh Za Kap – Tuimang, ZBCM, General Secretary, Kalaymyo te innkuan in Pasian leh a Zomi pihte aveina tawh ZAM zum ah hong hawh in thungetna hong neihsak a kilungdam mahmah hi. Topa’n Siapa te innkuan a thupha tawh hong tuam sak semsem tahen.\nA zahtak huai Zomi Nu leh Pa te, A masa in Topa tung lungdamna thu puklak masa hang. Topa’n 2017 kum sung tawntung hong tonpih in lamhong lak mei vak hi a, Hamsatna omlo hiloin sihtheih lauhuai nate sung pan kum khat sung hong tonpih in ki tangsapna khempeuh te sungpan hong cing hong kem Topa min ih phat hi.\nSANG VAI ZAKSAKNA\nZEC Kota Damansara (Sponsor by: ZCF Kota Damansara)\n2018 laisin kum sungah naupangte limtak laihilh in pantahna maban limcitak kinei ding a, kisapna munmun ah pawlpin vaidinpih ding hi.\nHunbit Zomi siamah 3 leh sia 2 kilakhin a, Zomi ahilo volunteer deihzah kila thei dingin vaihawmna omkhin hi. Muucuu pan Grade IV ciang kihong ding hi.\nSANG HON NI DING: 2nd January 2018 ( Tue), 12pm\nSANGINN ADDRESS: No. 41-2&M, Jalan PJU 5/21, The Strand, 47810 Kota Damansara, Petaling Jaya\nMuucuu te: 10am-6pm. An 2 vei kipia ding hi. (Muucuu khan nih kisuah ding a, lai hilh theih dingte a tuam in ki pantah ding hi). Grade I- Grade IV: 12pm-6pm (tawlngak hun om ding).\n1. Khawm Boih leh Lian Deih Piang (Tuangdung) te nuta leh Hau Man Nuam Kota Barhu, Kalentan ah kibuai pih.\n2. Zen Za Mung leh Nang Cin Khup jalan Alor pan Oparasi tawh kiman in Dangwangi lockup ah buaipih laitak\n1. Pum Sian Mang (Sawbua) ACTS & IPR\n2. Gin Sian Khai Cing (Zampi) Hospital University\n4. Ning Hau Niang (Phaiza) Gleneagles Hospital\n5. Peter Khan (Saizang) HUKM\n6. Cin Sawm Tung (Dimzang) JPN\nContact : Sia Khuppi 011 3563 2059, Sm CiiCing 0111 282 8482\nZAM zum ah Zomi te ading khasim thungetna kinei den a, kha thak kalnihna Sani (Saturday) ni sim in zingsang 11:00 AM pan kipanden hi. Contact : Sm Ciin 018 2688 752, Evan Mang Khat Khan 017 332 2897\nKajang Voksa packing\nPasal citak 3 ki nawh deih:- Khasum-Rm1300. Omnapia-Anvaak. Nasep hun-nai11 sung,Nai1 sung tawlnga. Offday-Kal1-1vei off den\nHotel ah cleaner leh Waiter/Waiteres, kitchen helper a kigawm Mi15 ki nawh deih, Khasum-Rm1400. Offday – Kha khat 4vei. Nasep hun Nai12 sung nai1 tawlngah, Omna pia-An vaak. UN Card nei hi ding\nNasep tawh kisai :Sia Khuppi -016 3838 014 / 011 35632059\nPrevious: Zaitha hong dimm pakpalhno: Dim Sian Nem\nNext: Biakna leh Minam Minpua Kipawlna ~ Pu Zokhai


url: =Christian Hymn te’ tangthu: Kei Ong Tanpa :: ZOMI DAILY\nChristian Hymn te’ tangthu: Kei Ong Tanpa\nposted on 6 December 2016 at 3:00 am UTC+9:30 Lomkholna: Article, Biakna, Hymn, Zamkhatkham\nPhilip P. Bliss (1838-1876)\nHih la phuakpa Philip P. Bliss pen American church music tangthu ah mi minthang mahmah khat ahi hi. Gospel la phuaksiam mahmah khat ahi hi. America gam Clearfield County, Pennsylvania ah July 9, 1838 ni-in suak hi. A neu lai-in zawng mahmah uh hi. 1850 kumin Zeisu Khazih a Honpa in sanga Tioga County, Pennsylvania a Cherry Flat Baptist Church ah lut hi. A neu lai mah in music lam uk-in va mahmah hi. Tawlkhat sung music a sin khit ciangin Chicago ah kisuanin Dr. George Root tawh kithuah-in music hilh leh cialpi bawl-in kum 10 sung om hi. 1874 kumin D.L. Moody leh Major Daniel W. Whittle-te in hunbit-a evangelistic nasep sem dingin hanthawnin zol uh hi. Tua huna kipan hun nai lo pi-a a sih dong, tua zawh kum nih sung cialpi kibawlnate ah kihel in la makaih den hi.\nPhilip P. Bliss a sih-in kum 38 pha pan hi. Pasian’ muhna ngaihsun lo-in leitung mit tawh en lehang bel “hun nai lo pi-a” si hi mai hi. 1876 kum Christmas hun sungin a neu lai-a a teenna Rome, Pennsylvania-ah a zi tawh hawh uh hi. Tua mun pan a teenna Chicoga lam zuana a ciahna Ashtabula, Ohio a tun uh ciangin meileeng lampi-a leii kicimin a tuanna uh meileeng pi 60 a thuk guam sungah kiasuk hi. A nuai a tun ciangin a meileeng uh kuang sawnsawna a tunga tuang mi lakah mihing 100 si hi. Philip P. Bliss bel a kiatsukna panin suakta teii-a tawllet (padenpauh) khat pan pusuak thei sam hi. Ahi zongin a meileeng sungah a zi awkcip cih a theih ciangin a zi honkhia dingin tua meileeng kuang sungah lutkik-a a zi tawh a nih-un suakta zo lo-in sikhawm uh hi. Leitung buppi kiliinglawng mahmah hi.\nTua tuahsiatna sunga mei-in a kaattum loh Philip P. Bliss-te nupa’ van lakah singkuang khat na om hi. Tua singkuang sungah hih la, “Kei Ong Tanpa” (My Redeemer) phuahsa-in na om hi. Lamal ahi a, la-aw ahi zongin a phuaksiampa Philip P. Bliss in hih la-aw ding phuak man nawn lo ahih manin James McGranahan in a aw ding phuahsak hi. Philip P. Bliss a sih ciangin a nasepna ah la makai a sem dingin Major Daniel W. Whittle in James McGranahan sam hi. Tua hun sunga a phuah ahi hi. Major Whittle in mipi’ tungah hih la Philip P. Bliss’ van laka kimu ahihna leh James McGranahan in a aw a phuahna, James McGranahan in Philip P. Bliss’ patsa nasep zomin ama’ munah la makai a sep nading thute a gen ciangin mipite’ lungsim lawng mahmah hi. Tua hi-a hih la pen a kisak masaknapen ngiat-ah mite’ lungsim a khoihkha mahmah la ahi hi.\n1877 kuma kikhen Welcome Tidings kici Sunday school-te’ adinga Robert Lowry, William H. Doane, leh Ira D. Sankey-te in a kaihkhop uh labu sungah kihel pah hi. Hih la, “My Redeemer” (Kei Ong Tanpa – Xtian La No. 485) banah, “Mangmah Tatkhiat Nading” (I Gave My Life for Thee), “Ka Kha Ading A Hoih Hi”(It Is Well With My Soul), “Kei Nangawn Hong It Hi’ (Jesus Loves Even Me), “Free From the Law Once for All” (Thukham Pan Suahtakna – Xtian La No. 473), “Hold the Fort,” “Let the Lower Lights Be Burning” cih late zong Philip P. Bliss’ phuah la minthangte ahi hi.\nPrevious: New Zealand Prime Minister in kakhawlding ci’n genkhiavat ~ ZD\nNext: Malaysia inn kilamsan khat tungpan Crane kiasuk ~ ZD\nUSA, New York ah Myanmar gammi numeikhat akhut akhe ki hencip in asisa in kimu\nNalawm numei in nang hong simngaih ahiam? ~ Job Cinpi\nBerlin khuapi a Christma Market Lorry zanga migawilum sakpa kithatta ~ TK Lian


url: =ZAM Thupuak :: 09 October 2016 :: ZOMI DAILY\n2016 ZOMI KHUADO PAWI COMMITTEE PAN SAPNA\nZomi khuado pawi hunsung ah pello aa pawi nongsim nang’ un KHUADO PAWI COMMITTEE min tawh kong zawn uh hi. Zomi Khuado pawi pen Chinwoo Stadium ah I banner tung a bangin nasia takin kibawl ding hi. 10am-5pm sung ahih manin tutna nuam nadeih leh a hunlap hongpai pah in. Pawlpi leh khua makai te tutnang zong nasia takin hong kigelsak a hih manin nong tunbaih nangun kong theikhol sak uh hi. Malaysia, Kawlgam, USA, India leh Singapore pan sum leh paai, tha leh ngal tampi bei in Khuado pawlsiam ding hong tung ziahziah ta uh hi. Nangzong Zomi a it te veina leh Lainatna theihpih dingin ni khat bek hunna piak ding kong deihsak mahmah uh hi.\nPawipi ah MC hong sepsak dingin Rev. Dai Sim Mang leh Zolia&Taang te kiseh a, tua hunsung ah, Mitphial, Gaw tahlam te a kipan ngeinalaam a tuamtuam, lasiam minthang gampua pan B Muan Ngaihte, R Khaia, Sia Dalpi leh Malaysia pan Pu Lengtong te hong zai ziahziah ding hi. Zolia&Zotaang kidemna, Zomi Idol kidemna zong om ding hi. Zomi League pan gual tungtuang Football leh Volleyball team 1,2,3 na leh kungpang, nungthup, maikah, bawl lung hawmsiam, kimawlsiampen te pahtawi piakna zong om ding hi. Khuado thugenna hong neihsak ding Pu Hang Khan Lian, Short Speech nei ding Pu Neng Hau Kim – ZAM founder, Pu L P Tuangpu te kiseh hi. Music Incharge dingin Rev. Gin khan En. Lamakai ding Zomi Idol 2014-2015 te kiseh hi. Media hong sepsak ding Sia Hauthang, Sia Khampu, Sia Sangpi leh Sia Lianbawi ten nasia takin hong sepsak ding hi.\nKum 1 Khatvei i neih Zomi Khuado Malaysia ah na taksa mahmah, na innkuan, na Sangbup, na pawlpibup a pawi nongsim na dingun itna lianpi tawh Khuado Committee ten kong zawn phapha uh hi. Hunsia, mat leh hen tuam tuam tawh kipelh nang thungen ciat ni.\nMANGNGILH LOH DING: ***Khuado pawisim khempeuh minampuan silh kim ding.*** Zuu kamnam sain pailo ding, ***kunza cil sialo ding. Nin thangpaihlo ding. Laibu khat tawh hong kuan in. Tuni a khangno te zingciang makai ding ki thawi ta ni\nZOMI KHUADO PAWI FUND NGETNA LEH LUNG DAM KOHNA\nZomi Ngeina Khuado Pawi pen October 15, 2016(Satur -day) ni in kibawl ding a, khuado pawi a dingin sum leh paai hong piakhin sa khempeuh tung ah nakpi takin lungdam mahmah na kong pulak uh hi. Na piakna te tung uh ah Topa’n a zah tampi in hong thukkik ta hen. Hih Zomi Khuado pawipi picing takin I bawlzawh na dingin sum leh paai tampi kisam ahih manin muanna leh lametna lianpi tawh Khuado Committee in anuai a bang in ma i pankhopding kong zawn uh hi. *Khuakhat pan RM200 pan a tung siah.*Biakna pawlpi khat ciang RM 300 pan a tungsiah.* Khua kipawlna leh Pawlpi pan bek hilo in, mimal in zong piaknop zahtek kipia thei hi. Zomi bup akua maciat in mapangkhawm dingin muanna leh zah takna lianpi tawh kongzawn uh hi.\nKhuado a dingin mapang khopna sum tukal sung hong pia thak te :\n1. Singgial Khua Kipawlna :RM200\n2. Selbung Khua Kipawlna :RM100\n3. Haicin Khua Kipawlna :RM100\n4. Phaileng Khua Kipawlna :RM100\n5. New Darkhai Innkuan :RM100\n6. Zawl Hel Group :RM100\n7. ZCF-Bukit Tinggi :RM200\n8. Tuicinlui Khua Kipawlna :RM100\nKhuado pawi a ding pawlpi, Khua kipawlna bek loin mimal in zong ki pia thei lai hi. I minam pawi a ding mapang khawm ni.\nUNHCR leh CLU te tawh meeting kinei\nOctober 05,06 UNHCR leh ClU te thusiamna tawh meet -ing hong neihpih uh in Bank card bawl vai ding leh Qualitas Health clinic (Sikhan) tawh kisai hong kuppih uhhi. Bank tawh kisai in, UNHCR card tawi Bank account bawl nuam te ading in Bank nam 3 ki bawl thei hi\nNa nasepna Boss NU/PA in in hih bank khat a nei hi hamtangh ding hi. Na Boss Nu /PA kiangpan in recomdi -tion(hih Nu /Pa ka nasem takpi mah hi cih theihpih na lai) leh bank number, a bank zat address leh Na UN min/UN number zong kigelh hamtang dinga tua teng na ngah theih ciangin Zum panin zong hong kipanpih ding hi. Community makai/Pastor te ahih leh amau bawl nop na bank ah pai in lai ngen ding hi. A ni pen Monday -Friday zingsang nai 8:00 AM –11 AM dongh hi ding hi.\nUNHCR/IAD gelsiamna tawh Malaysia gam sungah gal tai gambel mi tampi i om a, dam loh ciangin sikhan ah i va kilah ciangin Sikhan pawl khat te ah a tawm pen RM 50 bang hongngen thei uh hi. Gam thumna apai thei nai lo honpikhat mah omlai i hih manin UNHCR/IAD in Mal -aysia gam sungah refugee te ading sikhan atawm manthei pen a hong velzo ding hong zonsak uh in, Mala\n-ysia gam sungah clinic (sikhan-72) a om Qualitas clinic tawh hong kizom thei uh a, 06 10 2016 in Federal Hotel ah UNHCR pan Representative Mr. Richard Towel leh Chairman & Managing Director of Qualitas Medical Group pan Rr. Noorul Ameen Bin Mohamed Ishack te in thukimna MoU suaikai uhhi. Richard Towel in Qualitas tawh kizop theih lungdam na gen a, Dr. Noorul Ameen in Qualitas clinic pen Malaysia gam sung bek ah zongh mun 72 ah omin tua ban ah gam dang gam 4 ah zong a om thu hong gen hi. Hih Qualitas sikhan tawh kisai in Siavuan 8 te hong hong kihel thei uhhi. Qualitas sikhan ah natna tuamtaum leh Datman kizaih(TB) cihte pen RM 35 hongla ding uha, Naupaai nupite zongh kilak thei in kilah man pen RM 35 mah hi ding hi. Altersound(gil sung a nau et) zongh hong bawl sakthei a tua pen RM 25 hongla ding uh hi. Tua ban ah Sisit leh Zutsit bek pen RM 70 hongla ding uh hi. A diakin Qualitas si khan ah tulianin Haa tawh kisai bang mah hong huh theihna uh om lian thei nailo ahih man mailam ah neih zawh nang hong han ciam sak sawm uh hi.\nZAM KHASIM PALAI THUNGET :: ZAM palai te khasim thungetna ah Rev. Gin Hau Tuang (Victory Living Assembly) pawlpi kem siapa in Pasian thu tawh thapiakna leh deihsak thu ngetna hong neihpih aa, ZAM palai teng a vot leh moh tawh hong vak in nakpi in kilungdam mahmah hi. Topa’n siapa te innkuan leh a pawlpi tungah thupha hongpia sem sem ta hen.\nREV. THAWNG NGAIH KHUP TE INNKUAN ZAM ZUMPI PAN LUNGDAM PIHNA :: Sia Khupboihte innkuan September 21, 2016 ni in USA hong zuatsanta uh ahih manin I lungdampih mah mah aa, langkhat ah i mai tai zokei hi. Siapa pen i Zumpi ah hong hawh zel zeltha hongpia mipicing, mi thupi khat ki taan leuleu hi zelmaw ci-in kithanem mah mah hi. Rev.Khupboih pen ZAM/ZSM in 2011 a ki pan kum 6 sung bang thudotpi(Advisor) a ih neih mi citak mahmah khat a hihi. Siapa pen a pumpi silh leh ten a siangtho sitset den ahih mah bangin alungsim leh a ngaihsutna zong siangtho in navaak mahmah hi. Zomi a dingin athu theihna leh a pilna te ZAM/ZSM in nop tuampih mahmah hi. Hun tawh kisai in a zekai ngeilo leh hun a lap den khat a hihi. Thu kikupna tuamtuam\na om simin Zum hong tung masa pen den khat a hihi. Zumpi in thudotpi a ih muan mah bangin Zion UPC pawl pi ah zong Church Pastor semin a muan mahmah khat uh a hihi. Siapa pen a kiniamkhiat mahmah khat in ciam teh uh hi. Ama bulphuh pen: Kipumkhat ding, kilem diamdiam ding, ki it ding cih ahih mah bangin a omna peuh ah kikhenna, ki balna cihte omlo in nuam kisa hi. A mau innkuan in Zomi zumpi aa ding ahihtheih zahun hong panpih uh hi, atanu Lia Cung San Lun in zong hun thupi leh vai thupi te ah ahi thei bangbangin Zumpi hong huhin hong panpih khat ahihi. Lia San Lun pen Harvest sangah IGCSE aman khit ciangin Harvest mah ah Zum nasem suakin Zomi mipihte kisapsapna ah kamlet sak in ahihtheih zahin ma apang Zolia khat ahihi. Ama tung ah zong lungdamna lianpi ih ko hi. Tua ban ah Siapa inn kuanpih sianu zong i mipih naupang te deihsakna leh veina tawh MRLC, UN sangah volunteer in kum nih leh a lang sung siamah semin hong kipia khia hi. Pasian in a innkuan un a omna peuhah nuam a sa tawntung ding in thupha napia henla, minam (Zomi) aa ding leh Pasian gam leh lei a dingin a kipia khia zo semsem innkuan hong suak sak ta hen. Amen.\nZAM ZUM AH THUNGETNA HONG NEIH SAK :: Pa Thang Sian Mung te nupa in khasim pelhlo in ZAM zum ah thu hong ngetsak den mah bangin 06-10-2016 ni in Octob -er kha ai tangin thunget sak na hong nei uh a, lungdamna lianpi kiciamteh hi. Topa in a innkuan tung ah thupha tawh hong tuam semsem ta hen.\nPastor Mung in ZAM zum hong hawh :: Pastor Suan Khen Mung(Kansau) tuiphum pawlpi kem siapa in Zomi a it a vei na tawh ZAM zum hong hawhin thungetna hong neih sak thei aa, kilungdam mah mah hi. Topa’n siapa te inn kuan leh a pawlpi tungah thupha hong piaksak semsem hen.\n1. Pau Za Mang (Anlangh) Salayang Hospital\n2. Nang Khup Mung (Saipimual) HKL\n3. Dai Tengh Mung(Suangpi) Salayang Hospital\nZAM MEMBER TE A DING NASEP :: Printing ah sem ding mi (5) kinawh deih hi. A mun Serdang, Ni tha RM 55 hi in nai tam sem zote OT om den hi. Nasep hun nai 11 sung.\nNumei 2 kideih :: Tadika GCC naupang sang ah semding ki deih hi. Mangpau pauthei hamtang ding. UN a neih kei leh ZAM card tawi hamtang ding. Khasum vai kiho pha ding.\nNasep vai Contact: Sia Khuppi –016 383 8014\nUN ZUM AH VAI DAWP A PAI NUAM TE A DING :: Omna gamla lua in zingsang UN zum ah vaidawp pai nang a hamsa te ZAM zum nuai Zolimtui annsai ah man gen loin kigiak thei hi. Pa Mang –018 202 1216\nZYA BUILDING FUND\n1. Do Suan Khai(B) :RM500\n2. Tuicinlui Khua Kipawlna :RM100\nPrevious: Lokhawh huanbawlna ah ngaihsut piakna ~ Rev. Tuang Khan Kap\nNext: Lasiam Mungbawi Neihguk USA Gospel Tour kipan tading


url: =Beng tawh kisai, Zomi makaipite tung thumna ~ Dr. Dongno :: ZOMI DAILY\nBeng tawh kisai, Zomi makaipite tung thumna ~ Dr. Dongno\nposted on 6 August 2017 at 8:06 am Lomkholna: Dongno, News, Zomi\nGZA GS ii patauh tangkona i lungdam hi. Gal nei ihi hi. Gal mawkmawk hi lo-in gal lian anei ihi hi. Gal lian hi bek lo-in ‘gal lianpen’ ahi lai hi. Gal i neih ciangin om mawk lo-in kigin kholh kul hi. Gal nang defensive, ding hi bek lo, galte i leh do offensive zawh nadingin kigin kholh kul ahi hi.\nTu-in gal nei hi bek lo-in i galte’n ong sim khin ta uh hi. Hih pen Zomite adingin athupi mahmah ngaihsut ding hun ahi hi. Tonzang gam ( mundang ah zong ) ah beng langtangpi-in ki lim ciin mahmah aa sum ngahna zong piang saam napi, beng hangin khangno tampi sia khin, si khin ban ah khua nangawn amangthang zong om khin cih i zak sawt pi ahi hi. I galte’n ong dodo, ong thatthat ta uh ahi hi.\nBang hangin i gam ah i pu i pa’ ciin ngei loh, i ngaihsut ngei beek loh beng ong kiciing zenzen aa aciingte midangpi, gamdangmite hi sawnsawn aa kua kiang ah bang thu ngah aa hi bang na ong sem thei uh hiam cih zong i kan ding kisam hi. I manthan nading ngaihsutna tawh ong ngiim om gige ahih lam i phawk ding thupi hi. Hih pen a khatna hi lo-in, anihveina hi bang gal i neihna ahi hi.\nHun khat lai-in hih beng mah bangin, Tedim naupangte kisiat nading ngiimna tawh mi pawlkhatin zu leh No 4 (beng khauh nam) tawh naupangte zolin pantah uh hi. Ahunin ki phawkin nasia takin aki thuhilh ciangin, “Ka sep ding teng hih khin ngawn ing” ( acih nopna: ‘ tampi ka sia sak khinzo lel hi ‘ ) ci-in gualzo kisa in alungkim mi khat bang om hi. Tua ahih ciangin hih pen athupi mahmah ong sia sak nuam mite zat galvan ahina kician mahmah hi.\nGalin ong sim khin uh ahih ciangin, mimal khat ciat, kidop ding thupi mah hi. Tua bek tawh man lo-in, hih athupi gal lianpen i do ciangin, Zomite ading aa kikhaam, leitung khempeuh ahuam level kipawlna i neih, GZA, Global Zomi Innkuante ahi zongin, Tedimgam (Tonzang kihel) Kipawlna, TA, Zomi Youth Kipawlnate ahi ZYA, leh Zomi Biakna ki pawlna tuamtuamte-in, khua sung hausa upate, biakna makai pawlpi sia leh upate, sang sia te leh kumpi nasem tuamtuam te in i omna khua ciat ah ma pangkhawm in hih Zomite gal lianpen dokhop ding hanthawn hi bek lo-in, hangsantakin makaihna, mapanna panmun nong lak ding uh taangpi in ong kingak zawh sawt zo hi.\nTu-in gal kido ta hi, Gal ki do ciangin, Galkap Mangpi makai-in ‘ battle-cry’ tawh gal zawh nading, gal do dan ding akisam na khempeuh vaihawmin geelsakin makaih hi. Makai om lo-in gal kido ngei lo, gal kizo ngei lo hi. I gal pen, gal lianpen ahi hi.\nHih vai tawh kisai-in, ki uknalam taavuan nei u liante tawh zong kimuh ding kul tham ding hi. Tua munte ah hangsan takin Zomi kipawlna min tawh nong makaih ding uh nakpi-in kong thum hi. Mimal khat kuamahin, individually in thu gen theihna vaangh ngah ngei lo ding hi. Zomi nam buppi’ gal ahih ciangin, Zomi kipawlnate-in nong thupi lak ding uh kong muang uh hi. Tua ahih cingin nu-leh-pa aa muan Zomi kipawlnate-in, agolpen pan anuai lam, hih bang hun ong tun ciangin nong din kei uh leh bangcih theihna om nawn ding hiam?\nTua ahih leh, beng hoih lohna lah thei, gamdang pan ong pai-in beng ong suan uh cih lah thei, beng hangin i khangnote tampi sia/si khin cih lah thei, beng hangin khua neu pawlkhat mang khin ta cih zong i thei hi. Bang cih ding cih nangawn zong geelna om nai lo tawh kibang hiamhiam pan lai mawk ihih ciangin, ki zekai mahmah ta hi. Ahih hangin zekai lua cih om lo ahih ciangin hih thu nakpi-in ong ngaih sun le uhcin ci-in kong thum uh hi..\nBeng ciin pen upadi -in kham hi. Beng ciin theih nading thu om lo hi. Gamdang mun khatkhat ah pak huan ah pak nam khat bangin tawm kisuan thei bek hi. Zatui tawh kisai Zato lamte zatna lo buang kumpi-in nasiatakin kham hi. Bangmah kihtak ding, haksatna om lo-in upadi siksanin gen theih nading thu i nei hi.\nHih pen ahun lai-in i sep kei leh, i population tawm mahmah ahih ciangin i koihkhong ngeingei leh asawt het lo hun sungin bengin ong teep kang ding cih phawk ciat ni. Hih loh phamawh hita ahih ciangin asawt lo-in i makaipite muk leh kam lametna lianpi tawh i ngak ding hi. A mau ong makaih ding leh ong dian ding uh i muang hi. A mau ong makaih bangbangin mipite’n phun lo, nial lo-in kithuktuak diamin ong sawl bang un i zuih ding kigingsa-in i om ding hi.\nHih thu thupi mahmah aa, Zomite muihmang theih nading thu ahih ciangin, na khat pepeuh i sep kei leh, pata lo hung ding aa kisawl tawh i kibat ding lau huai hi. A pa-in a tapa kiang ah ” I lo zawngin an ane hiam va vil in” ci-in thau khat pia-in sawl hi. A tapa zong thau tawh lo en dingin tai vingveng pah sam aa, zawng hopi-in vaimin gau teng ane mu hi. Zawngkuh bangzah, api bangzah, ano bangzah cih dong thei hi.\nA thau lawn lo, zong awng beek lo hi. Tawlpi khat a et khit ciangin, zawngte’n an gai khinin pai khia uh hi. A pa kiang ciah kik in, ” Pa, nong sawl bang mahin lo ka vil leh zawng honin vaimin gau teng ne khinin gamlak ah tai kik ta uh” ci-in agen i bang nuam kei ding hi. Deihsakna tawh, Dong No\nPrevious: Huhna ngenin apai numeikhat palik khatin anawi Photo nazaihsaksim\nNext: Malaysia, Serdang vengsung ah mawtaw 6 tak kiphugawp in mi 2 in sihlawh


url: =Khang Tangthu Masa 15 | Siantongluan.net\nKhang Tangthu Masa 15\nKhang Tangthu Masa 15 |\nDavid in ama-a dingin David khuapi sungah innte a lam hi. Amah in Pasian Thuciamna Singkuang-a dingin mun khat bawlin puanbuk khat lamsak hi.\nTua ciangin David in, "Topa Thuciamna Singkuang a pua ding leh ama na a sem tawntung dingin Topa in amaute teel ahih manin Levi mite simloh kuamah in Pasian Thuciamna Singkuang pua theilo ding hi," a ci hi.\nTua ciangin amah in a bawlsa, ama omna ding munah Topa Thuciamna Singkuang a paipihto dingin David in Jerusalem-ah Israel mi khempeuh a khawm hi.\nDavid in Aaron suante leh Levi mi a khopte:\nKohath-te beh sung panin a ukpi Uriel, a behte za leh sawmnih tawh ahi hi.\nMerari-te beh sung panin a ukpi Asaiah, a behte za nih leh sawmnih tawh ahi hi.\nGershom-te beh sung panin a ukpi Joel, a behte za leh sawmthum tawh ahi hi.\nElizafan-te beh sung panin a ukpi Shemaiah, a behte za nih tawh ahi hi.\nHebron-te beh sung panin a ukpi Eliel, a behte sawmgiat tawh ahi hi.\nUzziel-te beh sung panin a ukpi Amminadab, a behte za leh sawmlenih tawh ahi hi.\nTua ciangin David in siampite Zadok leh Abiathar, leh Levi mite Uriel, Asaiah, Joel, Shemaiah, Eliel, leh Amminadab samin\namaute kiangah, "Note pen Levi mite beh lutangte na hi uh hi. Ama-a dingin ka bawlsakna munah Israel Pasian, Topa Thuciamna Singkuang na paipihtoh theihna dingun note leh na Levi mipihte uh nomau mah kisiansuah tawm un.\nA masa lai-in note na om kei uh a, a kisehsa bang danin kemlo ihih manin eite tungah Topa i Pasian hong hehin gim hong pia hi," a ci hi.\nTua ahih ciangin Israel Pasian, Topa Thuciamna Singkuang a paipihto dingin siampite leh Levi mite amau mah kisiansuah tawm uh hi.\nTua ciangin Topa kamgenna tawh kizui-in Moses thupiak bangin Levi mite in a liangko uhah a zawlte tawh Topa Thuciamna Singkuang a pua uh hi.\nLungdamna aw ginsakna dingin lasakna nate, harp lasakna leh laia lasaknate leh a daltuahte nakpi takin tumin la a sa dingin Levi ukpite in a mipihte uh a sehna ding David in thu a pia hi.\nTua ahih ciangin Levi mite in Joel tapa Heman seh uh hi. Tua ciangin a beh sung panin Berekhiah tapa Asaf, Merari minam sung panin a behte uh Kushaiah tapa Ethan;\ntua ciangin amaute tawh a pawl nihna-in a behte uh Zekhariah, Jaaziel, Shemiramoth, Jehiel, Unni, Eliab, Benaiah, Maaseiah, Mattithiah, Elifelehu, leh Mikneiah, leh kongcingte Obededom leh Jeiel seh uh hi.\nLasate Heman, Asaf, leh Ethan-te in sumngo daltuahte a tum ding uh ahi hi.\nZekhariah, Aziel, Shemiramoth, Jehiel, Unni, Eliab, Maaseiah, leh Benaiah-te in a paisuak aw-in harp lasaknate a tum ding uh ahi hi.\nMattithiah, Elifelehu, Mikneiah, Obededom, Jeiel, leh Azaziah-te in laia lasaknate a un aw-in a makai ding uh ahi hi.\nLevi mite sungah la makai Khenaniah in la uk ding hi; bang hang hiam cih leh amah in thei hi.\nBerekhiah leh Elkanah-te pen Thuciamna Singkuang-a dingin kongcingte hi ding uh hi.\nSiampite Shebaniah, Joshafat, Nethanel, Amasai, Zekhariah, Benaiah, leh Eliezer-te in Pasian Thuciamna Singkuang mai-ah peengkulte tum ding uh hi. Obededom leh Jehiah-te zong Thuciamna Singkuang-a dingin kongcingte hi ding uh hi.\nTua ahih ciangin David leh Israel upate, leh a tula a ukte, Obededom inn panin lungdamna tawh Topa Thuciamna Singkuang a paipihto dingin a pai uh hi.\nPasian in Topa Thuciamna Singkuang a pua Levi mite huh ahih manin amaute in bawngtal sagih leh tuutal sagih biakna-in a pia uh hi.\nDavid in saihadial puantualpi silh a, tua mah bangin Thuciamna Singkuang a pua Levi mite khempeuh, leh lasate, leh lasate a uk Khenaniah-te in zong a silh uh hi. Tua ciangin David in siampipuan khat silh hi.\nTua ahih ciangin Israel mi khempeuh in sakite leh peengkulte, leh daltuahte awging tawh kizui-in awng kawmin Topa Thuciamna Singkuang paipihto uh a, harp lasaknate leh laia lasaknate tawh nakpi takin la a sa uh hi.\nDavid khuapi-ah Topa Thuciamna Singkuang hong tun laitakin Saul tanu a zi Mikhal in tawlet panin na en a, Kumpi David lamin a gualnuam-a a om a mu hi. Tua ahih ciangin amah in a lungsim sungah David a neu-et hi.\nTedim Lai Siangtho / Laibu: Khang Tangthu Masa 15


url: =Zomi Vaithak (New Issue)\nZomi minam vaai lamsang ahoihkhom khatciang kitungta cihtheih ahihman-in vaai thak khat lungngaih ding-in hong puakluut nuam-ing.___________________________________________________________________________________Vaai Thak\nAmasa-in, Zomite' lungsim puakzia khangkhaan nading mimalkim' tung-ah mawhpuak omciat-hi cihthu keimah mimal muhlehsaanna ahihi. I' thugensiam neih khenkhat-in, "Zomi ataangpi' tualniamna leh tuantualna" akisuut ciang-in "hihbangte minam it hikei, minam akosia, azahko-hi" ci-a asaangzong omhi, ahizong-in hih ka' thusun-pen "Zomite akoko" hilo-in, "I' lungsim puakzia khangkhaan nading" lunggulhna ahihi.\nZomi sung-ah ataangpi-in, "khuapimi lungpuak" akici cimawh dongtuakte khualsiamna, meigong tagah, peemta, daaipaamte khualsiamna cihte naakpi-in kisam ahihkeileh om naailo zah-in tawm-hi. Tua baan-ah, tualsung (community) leh tualleenphung (society) hualpi-a vaaihawmkhopna lamsang-ah naakpi-in kituantual mahmah-hi. Khatveivei "Zomite' puansilh niikteen hun kum 100 vaaldeuh hipan saam hiven" ci-in I-ki hehneptheih hang-in, ei' sang-a puansilh niikteeng nunungzaw minamte nangawn-in kipawlna vaaihawmna lam-ah akhangkhin gamliante' kalsuanzia ciing (adopt) thei veve-a, a-Zomite ciang-in abang-in hong hucip tuamse ahidiam cihtheih hongsuak zeel-hi.\nMimal muhna-ah, minam sung-ah ki-ettuahna, kidonna, ki-awlmawhna ahiding lam-ah masotna kimu theilo-in, ahiloding lam-ah: kisitna, khialhna neuno khat kipansim tiuteuna, mawhmatding kizonna, kizuakthaang nading zuauthu nangawn zatna cihte lam-ah kimazang mahmah-hi. Itding sang-in "it" hong kicihding kiteel zaw-a, sepding sang-in "seem" hong kisakding kiteel zaw-hi. Thutheihding sang-in "thuthei" hong kicihding kilunggulh zaw-a, thukhualding sang-in "thukhual" hong kisakding kilunggulh zaw-hi. Hihte' ziak-in pawlpi, behlehphung leh tualsung kipawlna abangkim-ah kihualna, amaan kalsuanna leh dinkipna om theilo-in ka-muhi. Hihte ataangpi' zungpi-pen "kiphatsakna (arrogance), huaihamna (greed), angsungtheihna (selfishness)" hi-a, Topa ZEISU' gaal ahihlam I' theihkimsa ahihi.\nTualsung tualpua khuamuhna atoii man-in tawntung nunna (eternal life)' ading lunggulhna cihthadah leitung mahmah-a sawtpi kimangding thulehlate' sang-in mite-in ahoih, athupi, athukhual-a hong muhpak nading bekbek akizon man-a atung-a Topa' gaalte nangawn "gaal" ahihlam atheilo bang-in aituam phattuam nading leh tomkaal mite' piimuh pakding ciang-tawh naakpi-in minam ahuampi ataai valval laaitak bang-in kimu thei-hi. Tua ziak-in, thumaan pomkipding, thumaan gending' sang-in "zuau taleng hongki mudahkei peuhleh," cihlam-a kalsuanna-pen "agualbaan, a-democracy vaai, anampi lungsim" bang-in kiseh gawpta-hi. "Thumaan gente ki-ngailo" cih uplehsaanna-in minam kalsuanpih ahihman-in atung-a angsungtheihna leh kiphatsaknate-in minam hong makaih-hi.\nItna (Pasian) limlim-pen angsungtheihna leh huaihamna-tawh anungta mite leh simthammi (hypocrite: LSt)-tawh akido-ngiat ahihmahbang-in minam kalsuanna, tualsung, pawlpi kalsuanna abangkim-ah hihte-in khialhna laklo, maaizomsak, pumphatphat ahihman-in amaan lampi-lam manawh ngeilo-hi. Topa ZEISU' paizia-pen, "sanggampa akhialhleh akhialhna lakding, gending, eibek-tawh hongsaan keileh nihlehthum-tawh genpihding, alem tuankeileh pawlpi upate-tawh, alem mahmah keileh pawlpi maai-ah, pawlpi pan-a hawlkhiatding" zahdong ahihi. St. Paul inzong, "... amaute' nuntaakna Satan' khut-ah ka-pia khin-hi" cigiap-hi. Athulim mahmahlo, azia-om mahmahlo thute maaizamsak, maaimangsak ding-in Pasian mahmah inzong hong deihlo-a, leitung gam khatnate inzong "mawk maaimansak" ding ahihlohna-mah bulphuh-in thukhunpi (constitution), thukhaam (law), leh thukhun tuamtuam-tawh mipi ahoihlam-ah akalsuanpih ahihi.\nZomi lungpuak asimtham (hypocritical: ahoih lopi ahoih kineihna, akhual lopi akhual kineihna, a-it lopi a-it kineihna cbt..) zialehtong ahithei zah-a I' khiap nading-in Laai Siangtho bekmah, ZEISU' thuhilhnate-mah, Zomi Pupate' itna leh cihtakna-mah naakpi-a I-zonkiik, I-zapkiik, I-matkiik hamtangding simloh lampidang omlo-hi. Pupate' ki-itna leh kikhualna Pasian' zialehtong-tawh naakpi-in kinaai-a, tulaai Zomi Khazihmi (Tapidaw, Christian)te' zialehtong' sang-in pupate'a limci zawtham-hi. Inntung, innnuai, kong leh phaaitam te-tawh kizopna, khuasung, tualsung kizopna pupate-in itna leh kitelsiamna naakpi-in bulphuh uhhi.\nPupate' zialehtong leh tuhun Zomite' zialehtong Etkaakna themno\nPupa' hunlaai-in akhial omleh "mang (confess: khial kha-ing ci)"-thei uh-a, akhialhna-tawh kituak thuumna kibawl uhhi. Akithuum-a akisaanglo omlo zah-in kithuumna leh kimaaisakna zatsiam mahmah uhhi. Tuhun takciang-in akhialte akicitheizaw, meeltheih hauzaw, sumhauzaw ahihnaakleh kithuum cihbang om selo, "angaap nana-ah hongkhia tahen" kici pheupheu laai-hi. Khazihmi minpuate ngialbang-pen Naantal' tung-ah akhial kimlaai, "Naantal tung-ah thuum kuul zenzenkei, Pasian' kiang-ah thuum lelning" acibang kitamzaw simsim-hi. Leitung-a anungtalaai I-hih man-in Pasian' kiang-ah I' thuum mahbang-in I' khialhna, I' khutkhialhna, I' baankhialhna-pen atuknate' tung-ahzong thuumding Pasian-in adeih ahihi (..........biakna tau-ah na' citpiak-biakna nusia inla, na' sanggampa-tawh kilemna bawl masa-in.......... ZEISU' kammal).\nPupa' hun laai-in midang khat-in ahuhleh tua huhna/lungdamna mangngilh lo, kimangngilhbawl hetlo-in, ahun alem ciang-in sagiltahna (gangawhna)-tawh lungdamna akithuk ciatciatte, "Ciimnuai-a sa kibaak, Geeltui-ah kithuk" ci-a thuciin aneite ahihi. Tuhun ciang-in mi khat-in honghuh, khatvei, 2vei, ....9vei, asawm veina-ding takciang-in hong huhzop zawhkeileh hong huhna a-omsa khempeuh nangawn 'eek' asuaksak, agensia, zuauthu nangawn zongtawm-a alehpante ataangpi-in kihi-hi. Khazihmi minpua ngialtebang "Pasian' tung-ah lungdam ko lel-ing" ci-in hong huh mi khat' tung-ah lungdam ko selo-in biakinn-ah "Pasian-in honghuh" aci tam simsim-hi. Thangno-in gaalte' khut pan-in Khualpu ahotkhiat nung-ah, Khualpu-in Thangno' kiang-ah "lungdam" acih sangsik-in biakinn-ah, "Gaalte' khutpan Pasian-in hong honkhia" cileh Pasian upna lam-ah maan mahmah saam napi-in leitung-a a-omlaai, taksa-tawh anungtalaai vive kihi ahihman-in Khualpu' zialehtong-pen adaan phalo hi-a, leitung ngeina hilo-hi (Vaantung ngeina ci-a, anne nawnlo, tuidawn nawnlo, sumlehpaai akisam nawnlo lah hituanlo I-hihteh).\nPupa' hun laai-in zuauthu-tawh mi agensia peuhmah thukanna kinei-a, atukna (azuauphuk mi) pen-in thukanna sum 100 ahihleh "naupuak" ci-in 200-tawh luutna (maaisak nading ngetna) kibawl ciatciat-hi. Tuhun-in "zuauthu" gending ki-kihta peuhmah lo-a, zuauthu-tawh mi ommuang khat gensia dikdek, kizakiik, phamawh saselo, kithuumna-lah omlo, hak lile-a zuau giapgiap, biakinn sung pulpit-khawng tuh giapgiaplaai, Pasian' naseem hong kicihding lunggulh zawlaai cihbang-in khang kilumlet-hi. Ka-pulaak thapaai mahbang-in Zomite-in "Zuaugen" I-kihtaak hetloh mawk-pen Satan' mencipna, khemcipna, bumcipna ahihlam kitheilo ahihkeileh Pasian kikihta hetlo khatzawzaw hiding-hi. St. John' mangmuhna-ah "Sihna nihna, kaat-tawh akuang hauhau meilii" sung-a akikhiading mite' lak-ah "mizuau ahkl zuaugen mi" kihel-hi. Pupa' hunlaai-in "Kamsia sial liau" acihpen 'zuauthu-tawh kidaisakna' a-om ciang-in thu kikan-in kiliausak ciatciat, aliaute inzong liau pahlel, gaalbawl selo! Khangthak-ah Pasian biakna lam-mah paulam-in leengla kikhah saamlo, azuaute inlah "khial ing-ei lawm (sorry)" beek vaci tuanlo cihbang-in asialam khantohna-in hong vuknelh gawpkhin tan-hi.\nHih pupate' hunlaai leh nang leh kei' khanghun akilamdanna bulpi-pen amau' hunlaai-in "ahite ahibang-a saansiamna"-tawh kinaai-in, "thumaan" tung-ah dingkip zawtham uh-a, nang leh kei' khanghun ahihleh "kiphatsakna, kihazaatna, ki-elbawlna, kisimmawhna" tung-ah kiding cihna ahihi. Hihte bulpi-pen "Angsung leh Angsungtheihna (Self & Selfishness)" ahihi. "...... ama' angsung (self) nusia-in, ama' singlaamteh pua-in Keima' nung hongzuui tahen.... (Topa ZEISU) acih-tawh akilehbulh liinlian ahihi. Tua ziak-in Zomi sung-ah ANGSUNG zonna bekbek-in mun aluah ahihi. Kiphatsakna (arrogance) themcik ensuk laai lehang: mindeihna, ahoihlopi ahoih kineihna, mite-in hong khannelhding launa, mite hazaatna cihte hi-a avekpi-in ANGSUNG (self) ahihi. "Angsung"-pen khangthakte-in kamkaihlet kisiam hetlo-in kikhahzau lua mahmah ahihziak-in pankhopna alim-ateel-ameel-amang kimu theilo-hi. Aphungcing zawdeuh kipawlna a-omleh "abeh-aphung, alawm-agual, akhuapih-atuipih akicinman" cihpeuh hiden-a, cidamtak-a kipawlna akalsuan toto khatbeek Zomi sung-ah omlo-hi. Khat phungcing ding-in kithawileh tuasung mahmah pan-in meengkhia, inntuankhia, innpi leh inntuan ki-el, nautaangte kihawhding nangawn kikhaaktan, akikawm omleh thusitna, maaipuamna, warning piakna-tawh kidawntuah cihbang-a I-om zeelzuulna aziak bulpi ANGSUNG ahihi.\nLeitungmi khempeuh genloh vaanmite nangawn-in "ANGSUNG (SELF)" neiciat ahihziak-in Lucifer leh apawlte Vaannuai-ah akikhia ahihi. Mihing I-hih naakleh ANGSUNG akinei ahihi. Tua I' neih ANGSUNG-pen kamkaih letsiam nading akisin mite khangto-in, anamtui minthanna (fame) neizaw uhhi.\nANGSUNG Kamkaih Letsiamna Masa-pen, midang' tung-ah thupha bawlding cih hinaai peuhmah lo-in, midangte' lawhcinna haza loding, midangte-in kilawm kituak-a angah sil manphate ei' kilawm kituakna ki-entel lopi-a deihgawh loding, zuauphuak-a mite' mindai nading kampau loding hi masa phot-hi, hihpen kamkaih letzia aniampen ahihi.\nANGSUNG Kamkaih Letsiamna Danh Nihna-ah, mite' lawhcinna thumaan ahihleh alungdampih theiciang, anuampih theiciang, ei' lawhcinna akiphatsakpih lo-a, alungdam theiciang, mite' lawhcinna deihgawh taleh haza lo-a, ahaanciam theiciang, mindeihna neiphial taleh kilangh khiasak lo-a akikeemsiam (banghanghiam cihleh mi khempeuh mindeih vive kihi-a, minpha akingah zolobek ahihi) cihte alaaihawl hipan-hi.\nAlawhcing ANGSUNG Kamkaih Letsiamna-pen ZEISU' kammal-tawh kizuui-a gamtat kampauna hiding-in ka' seh-hi. Pasian' thu-um/thuthei-zong ahilo honkhat, gam leh minam' ading, tualsung' ading, innkuanpihte' ading-a nuntaakna apia, apia-ngam, aluangkham mi tampitak om-a, tuabang mite' min mangthang hetlo takpi-hi. ZEISU' ading-a anuntaakna khempeuh apia Nungzuuite' min tuni leh leitung beidong amang ngeiloding ahihmahbang-in Pasian' thu ahilo leitung minam leh gam vaai-a ama' ANGSUNG nusia-a amapang, amin aki mangngilh ngeiloding ahonhon-in amun-amual zuui-in leitung-ah a-om zihziah ahihi. Tuabang mite-in ama' innkuan masa (first family members) te a-itlo hilo-hi, angailo hilo-hi, ahizong-in ahuampi, ataangpi' ading-in kiphal-uh ahihman-in ANGSUNG anusia siam-uh ahihi. "Sihding ciang-a alaulo ngalliam omlo" paunaak a-om mahbang-in, sihding alau vive, nulehpa leh ulehnau a-it angai vive, ziilehta leh lawmlehgual angai vive pipi-mah tuate a-itlo bangliang-a ANGSUNG Kamkaih letsiam mite ataangpi-in minthang (famous) uhhi. Tua nangawn akiphawk kha vetlo adiil-in om laaiding ahihi.\nKhangthak Zomite-pen ei' innkuan-mah, ei' behlehphung-mah deihsak tiuteu, minlah thangnuam seemlaai, satanh kihawm hileh thumaan-a akitanh sang-in ei' naaihuai bekmah-in ngahleh uut beklo-a, seem, minlah deih mahmah veve, mite-in amau' satanh angah nangnawn haza mahmah, kipelhsak-nuam mahmah, minpha deihlaai veve, mite' ngaihlohding lau-a mite' zuauna nial ngamlo, thumaan gen ngamlo, mindeih seemseem veve,,,... hihbang-tawh I' ngah minte-pen alamzing zuuilopi-a aki-ngah hi-a, meeltheih naaihuai hihziak-a avaal akaan-a kipum phatphatna pan-a mi' theih, kizuakzuakna pan-a mi' theih, meeltheihte' hong pulaakzawh man-a mi' theih cihte "minthanna, minphatna" hi peuhmah lo, thamlo-in tuabang-a aki-ngah min neite-pen atheihloh kaal-in amau' lungsim sung-ah "hong kithei mahmah mawk aive, kiminthang mahmah lel-ei, ..." ci-in kiphatsakna hong gahkhia lihliah-hi.\nTua hi-a, ANGSUNG kamkaih let I-siamkiik theih nading-in I' muhtheihloh Pasian' Thu ci biambuam naaikei laai-ni, "Pupate' Thukhualna Zialehtong" hoihte lamnaih kiik-in, zamkiik lehang Zomi sahkhua nuntaak khuasakna leh kalsuanna-ah "thumaan itna"-in mun hongla ding-a, I' minam hong cidam dinghi.


url: =ZAM Thupuak :: 20 November 2016 :: ZOMI DAILY\nposted on 19 November 2016 at 10:42 am Lomkholna: Malaysia, News, Refugee, ZAM, Zomi\nZOMI CUP 2017 VAI PULAKNA :: A (7) veina Zomi Cup pen hong tung ding January 28 pan February 2 kikal in ki bawl ding hi. Tukum in Zomi Cup ah Tukpeng leh Volley Ball nam nih ki bawl ding hi. Kumsim in Zomi Cup ki bawl zel a, khangno tampitak I kihel zel hi. Tukum 2017 I Zomi Cup pen nidang tawh kibangloin kibawl ding hi. Zomi te sung ah siamna tuamtuam nei tampi I om a, tua bangmah in tukpeng kimawl siam zong tampi I nei hi. Ahi zongin I siamna leh I ukna a nuntakpi taktak I tam nai hetkei hi. Tukum Zomi Cup ah Myanmar National League a kimawl Chin United FC team I Vice President ahi Sia Do Khan Khup leh alawmte zong hong kihel ding uh a, siamna nei takpi te zong hih a siamna tawh kivak in a khuasak zawh nading kigel khawm ding hi. Zomi khangthak te a dingin siamna leh ukna tawh nuntak khuasak theih nangin lampi khat kihon cih theih ahihi.\nZomi Cup (Volley Ball) pen Kampung Pandan Sport Complex ah January 16-17 ni in kimawl ding in kigel hi. A lung lut team te in January 6, 2016 ni ma in minsazian leh passort size photo piak kim ding ahi hi. Zomi Cup Volley Ball a kidem nuam te a dingin lutman RM 400 leh Deposit RM 100 hi ding hi.\nZomi Cup tukpeng kimawl ni ding pen sen kumthak sung ahi January 28 pan February 2 kikal hi ding a, Astaka Sport Complex, PJ(Phucil leh Nantal tualpi) ah kimawl ding hi. Zomi Cup tukpeng a kimawl ding te in lutman pen RM 800 leh Deposit RM 400 hi ding hi. Tukepng sui ding te minsazian, ZAM Card No. leh passport size photo piak nunung ni ding hi pah hi.\nKawlgam,Vaigam, tuipigal leh gam tuamtuam pan Malaysia ah hong zin Zomi makai te’n Zomi zumpi a hi Zomi Association of Malaysia (ZAM) zum ah nong hawh/ban hamtang na dingun itna lianpi tawh kong zawn uh hi.\nPresident Pa Pan Khai\nVice Presiedent Rev. Thang Za Cin\nSecretary Sia Khoi Tuang – 0102866189\nSecretary (2) Sia Daniel Mung\nTreasurer Sia Tuang Puu – 016 2544 093\nAssistant Treasurer Tg. Thang Lam Cin\nAccountant Sia Kap Za Khup – 016 3838 014\nSecurity Sia Gin Go Mang\nSecurity Sia Cin Bawk\nZSM kumcin leh thuzaksakna\nZSM ah palai sem ding volunteer kideih hi. Khasum ki pia zolo ding ahih manin veina tawh a kipia khia nuam te hong kimuak hi. ZSM ah kum khat sung volunteer a sem nuamte in 29th November 2016 a nunungpen in min nong piak nang un kong gen uh hi. Hih a nuai a sia te tung ah min sazian kipia thei ding hi.\nSia Gin khan En -Phone 017 3342 760\nSia Joseph Tuang puu -Phone 016 254 4093\nZSM kumcin meeting ding pen December 05,2016(Monday) ni in ZAM zum ah kibawl ding a, zingsang nai 10:30-\n11:40 kikal ann nek na kinei ding a.12:00 lian in hun kipan ding hi.\n2017 kum UNHCR zum kikhak ni teng\nJanuary 2 (Monday): New Year\nJanuary 27, 30 (Friday & Monday): Chines New Year\nMay 1 (Monday): Labour Day\nJune 26-27 (Monday & Tuesday): Hari Raya Puasa\nAugust 31 (Thursday): National Day\nSeptember 1 (Friday): Hari Raya Qurban\nOctober 18 (Wednesday): Deepavali\nDecember 25 (Monday): Christmas\nZAM KHASIM THUNGET KINEI\nKha khat nih vei ta a kinei den ZAM palai te thunget na\npen November kha ai ding in Grace Gospel Assembly pawl pi kem siapa Sia Khai Lian Khup(Phaiza) tawh 17 Novem -ber 2016 ni nitaklam nai 5:00 in ki zang khawma tha kingah mahmah hi. Topa’n siapa nun tak na-ah thupha tawh hong phungvuh sak semsemta hen.\nSia Piang ZAM zum ah hong hawh\nRev. Cin Do Piang (Church Pastor- Vialnang Memorial Baptist Church) in Zomi te a it a veina tawh kizui in Malaysia hong hawh sungin Zomi zumpi ahi ZAM ah hong hawh in Zomi te ading thunget sakna leh thupha piak na hong nei ahih manin kilungdam mahmah hi. Topa’n Siapa nuntakna hong zang semsem in a thupha tawh hong phun -gvuh sak semsem tahen.\nNa UN vai lunghimawhin kannop dotnop khat peuh peuh na nei hiam? UN Department tuamtuam ah laigelhsak naneih le ZAM Member te ading mangenlo in ZAM zum pan lai kigelh sak theiden hi.\nZAM member I cihpen ZAM Card bawlngei cihbek hilo in UN card neihkhit hang a renew/hingsak dente member hi den cih na hi. Refugee na kicih sam hang UN Card naneih naikei leh UN ten kami hong cithei tuan lohi. Tua a hihmanin Zomi na hih leh ZAM card bawl in. Amau panpih na kisapnai kei leh huh zaw phot in.\nUKM ZATO MAN KHANG\nMalaysia gam sunga om UNHCR Card tawi Refugee galtai te a dingin CLU(Community Liaison Unit) pan in tangkona hong nei uh hi. Abeisa hun sungin UKM ahih kei leh HUKM ci-in a tomin I theih ahi “Hospital Univers -ity Kebangsaan Malaysia” ah UNHCR card tawi in zato lam buaina I neih ciangin zuat tak mahmah hi. Zatui zaha mante pen alang (50%)bang hong khiam thei uha, ei sum neilo te a dingin noptuam mah mah hi.\nAhi zongin tukha 01 November 2016 ni pan kipanin UHNCR card tawi khempeuh Foreigner‘s rate tawh hong la ta ding uh ci hi. Foreigner’s rate pen a beisa hong lak zah uh tawh kikhai sim tham a, zato bill pen tampi tung to hanhan ding hi.\nTua hi a UKM zato ah zato lupsawm, Operation bawl sawm, nausuah sawm cih bangin vai khat peuhpeuh a om khak zenzen leh a sum kah zah pen nidang tawh kibang nawnlo ahih manin kiging phitphet in na pai ding uh kithei sak khol hi.\nDAMLOH NA TAWH KISAI UN LUT THEIH NI KIKHEL\nTuaban ah UNHCR huan sung a om cidamna tawh ki sai dot theih kuptheihna counter ahi “Health Walk-In Counter” zong 05 December 2016 pan kipan in a hon ni kilaih ding hi. Abeisa hun sungah Monday, Tuesday, Friday ni teng kihong ahi hi. Tua pen hong tung ding December 05 ni a kipan in Monday, Tuesday, Thursday ni in laih ding cih zong hong thei khol un. Ref: Zomi Daily\nNausuahna tawh kisai\nMalaysia gam ah ei Zomi/gamdang mite adingin koikoi ah zato lupman khang mahmah hi. Maikum 2017 sung ah zong hong khan behlai ding hi. UKM cheras zatopi in November kha a kipan UN card neite alang khiam nonlo hi. UNHCR te hong vaihawmsak ahi Qualit -as mah zuan masa hamtangh ni. ZAM palai ten nau suahna koitak hi leh hoih pen diam cih ki lung gai kawm a, Hih a nuai a Zato a hoihpen leh tawm bei pen dingin kathei uh hi. Hih zato a I suah nop leh nausuah ma in 2-3 vei bang kilak masak kul hi.\nNAUSUAK TE ZATO LUP MAN\nNormal Delivery (pongman) RM2200 leh atung\nCaesatean (ki at) RM6000 leh atung\nVacuum (Dawhkhiat) RM2300 leh atung\nQualitas ZATO omna mun te\nQualitas logo omna zato khempeuh ah kipai thei lo a hih manin hih address te limtak kem inla na bangtung ah suangin.\nASYLUM ACCESS AH HUHNA KINGEN THEI\nSVP team te interview napan a card kipia kik nawnlo na theih uh leh Asylum Access zumte makaihna pan sitnite tawh pang khawmin UN nangah kik theih nading hong geelpih/vai hong hawmpih ding ahihmanin ZAM zum ah hih lai namuh phetin nong zaksakpah nangin deihsakna lianpitawh kong tangko uhhi.Asylum Access te kiang ah ut bangin kipai thei loin appointment lak phot kul ahih manin UN pan lai nangah phetun nalai teng tawh hong paipah un. Appointment date ma kalkhat a ki sap in nong paipat a leh sitnite in buaipih man nawnlo ding hi.\nZolai Laisiangtho bu pen thuciam thak bek oma, thu ciamlui tawh a ki thuah pen hong tung kik nailo hi.\n1. Mang lam khai JPN\n2. Pau Bawi thang (Khampat) Serdang Zato\n3. Tuang Thang Mawi (Darkhai)Zato-HUKM\n4. Tual Hen Pau (Mualpi) HUKM\n5. Pau Suan Kim (Suangzang) ACTS\n1. Nang Khan Lian Khai (Darkhai) Damansar 1Utama pan kiman, vatan khia\nAustralia Embassy pan Interview ding ki kan\n1. Cing Deih Ciang: Card No. 791-13C09852\n2. Dam Go Tuang: Card No. ZAM -29436\n3. Cingh Pum Niang: Card No. 791-13C17055\n4. Thang Mun Mang: Card No. 15-75255\n5. Dim Za Pau: Card No. 15-75256\n6. Cing Sen Gin\nGrab na kawm ciang\nGrab motor nakawm ciangin a number manlo tawh hong pai in hong gen kholh kei leh zui kei inla cancel kik pah in. Tua ban ah phone number kidawklo tawh hong hopih leh zong cancel kik zaw in. Damaih hong taih ahih kei leh amanlo khat tawh motor hawlpa in hong simmawh bawl leh hih phone number tawh Grab motor te I zumpi ah phone set pah in.\nSecurity Emergency Only: 018 263 2340\nEmial :Support.my@grabcar.com, T : 1300 80 5858\n1. Nem Pum Khai(Ngalzang) RM 20\n2. Zomi Tangmi thugen te RM 50\n3. Thang Lun Za Suan(Ngalzang) RM 50\nNISIM ZAM ZUM 9:00 AM PAN 6:00 PM KIHONG DEN HI\nPrevious: Myanmar Refugee khatin Australia Bank khat meitawh hal, mi 26 liam ~ ZD\nNext: Iraq gama IS te ukna Mosul kilakik zonailo napi’n a ukding kituh ~ Thang Khan Lian\nBiography of Tg. Vungh Za Pau\nBrazil gamah Military Helicopter khat kia, mi 4 si ~ ZD


url: =VAANG (Dignity) - T. Zokhai - Laibu Saal\nHome > Thuluui/Articles > VAANG (Dignity) - T. Zokhai\nVAANG (Dignity) - T. Zokhai\nGelh : Pu T. Zokhai\nMidangte-in hongpiimuhna, hongzahtaakna leh thupi hongsakna, gamtatluheek leh zialehtong hoihte’ hang-a ngahding kilawm thupisimna-in vaang ahihi. Midangte’ piimuhna cihpahphot-in vaangpen naakpi-in deihhuai-a, manphazong manpha mahmahhi, banghanghiam cihleh mite’ zahtaakna leh piimuhna-in hongmaaitai sakden-a, maaitainain cidamna leh lungsimdamna piangsak ahihman-in silmanpha mahmahkhat ahihi.\nMicinmitang-in vaang neikim lohi, ahizong-in micinmitang-in vaang deihkimciat uhhi. Tua ahihman-in mikim-in vaang zongciat uh-a, gamtatluheek hoihte, citna siamna te-leh thuphabawlna te-tawh lamtuamtuam pan-in vaang kizong ciat-a, pawlkhatte leuleuin ahihleh lampelh tawn-in zuaugenna-tawh vaang zong-uhhi. Bangteng ahizong-in zuaugenna-tawh vaang a-ngah mite’ vaang-in sawtpi kho theilo-a, thumaan hongkilat ciang-in a-neihsa vaang-pen daina suakdenhi. Amasa-in vaang i-deihleh vaang asusia-thei gamtat kampaute pelhphotphot lehang zonlohsa-in vaang ki-ngah zaw-a, kho zawlaai-hi. Vaang asusiathei thu 99 te-leh lahciannate anuai-a bang-in encianding hihang!\n1. Nulehpa’ thumang ngeilo mikhat-in vaangnei ngeilo dinghi, banghanghiam cihleh ama’ nulehpa athupibawl-lo mite kuamah’n piimuh ngeilo-hi. Ahizong-in nulehpa’ thumang khempeuh-in vaangpha ngahkim tuanlo-hi, banghanghiam cihleh nulehpa’ thumang adiil-in om-a, nulehpa’ thumanna bektawh vaang kineipah naailo-hi.\n2. Nulehpa azahtaaklo mikhat-in vaang neilo ding-a, tanu tapate a-itlo mipeuhmahinzong vaangnei ngeilo dinghi, banghanghiam cihleh mihing’ neihding akilawm thute aneilo ahihman ahihi.\n3. Atate ahilh zolo nulehpate-in vaangnei theilo-hi, banghanghiam cihleh atate-in zahtaaklo cihna hi-a, tanu tapate’ zahtaakloh mite-pen midangte’ zahtaak ding-a akilawm mizong hilo-uhhi.\n4. Asanggamte-tawh akitawng niloh mikhat-in vaangnei ngeilo dinghi, banghanghiam cihleh kitot kiseelna-pen kizahtaaklohna, kithusimlohna pan-a hongpiang ahihman-in asanggamte’ zahtaakloh mikhat midangte’ zahtaakding inzong acinglo ahihmanhi.\n5. Azii alel mipa’ innkuan-in vaangnei ngeilo dinghi, banghanghiam cihleh Piangsakpain zii’ tung-ah thunei ding-in pasal’ tung-ah thupia hilo-hiam!\n6. Nupa kitawng nilohte-in vaangnei ngeilo dinghi, banghanghiam cihleh amaute-nih aki-thusimloh nungsang kua-in thusim theituanding ahihiam!\n7. Asunghte’ inn-ah atualbial niloh mi-in vaang aneihloh mahbang-in anualamte akiphatsakpih numei-in vaangnei ngeilo dinghi, banghanghiam cihleh tuabang mite-in nupa kiteenna akhiatna theicianlo-uh ahihman-in zumna meeltheilo mihai ahi-uhhi.\n8. Abeh aphung akhuallo, theizong atheilo, awlmawhnazong a-neilo mikhat-in vaangnei ngeilo dinghi, banghanghiam cihleh tuabang mite abeh aphung-inzong thupiisimlo ahihman-in midangte inzong thupiisim thei-khollo uhhi, banghanghiam cihleh behlehphung theilo-te toptawm (adopted) naute-bang ahi-uhhi.\n9. Aminam, abeh aphung azumpih mi-in vaangnei theilo dinghi, banghanghiam cihleh aminam’ Piangsakpa azumpih suakpah ahihman-in Pasian-in amah zumpih dinghi.\n10. Ama’ duangleh meel hoihsaklohna-tawh aphunphun, athuumthuum mi-in vaang aneihloh mahbang-in hoihkisa-a aki-a’sak, akiphasak mi-inzong vaangnei ngeilo dinghi, banghanghiam cihleh anihtuak-uh’n kiphatsakna-mah ahihi.\n11. Zukham niloh mikhat-in vaangnei ngeilo dinghi, banghanghiam cihleh zukhamkham mite-in piltang-a agen ngamlohte zu-tawh suahkhawm den-a, thupi agensunsun cianginzong ki-awlmawh lo-in, tuabang zukhamte’ kiangpan-in mite kidaang denlelhi.\n12. Khamtheih guihtheihtawh atualbial mite inzong vaangnei ngeilo dinghi, banghanghiam cihleh micitak, mi-muanhuai kisimna sung-ah amaute kihel lo-hi.\n13. Thaaikaap (playing card) kimawl-a, gualnopna phualte-a atualbialden mite inzong vaangnei ngeilo dinghi, banghanghiam cihleh mite-in amaute muang theilo uhhi.\n14. Numei kizuakte’ lak-ah atualbial mikhat-in vaangnei ngeilo dinghi, banghanghiam cihleh gamtatsia-te’ lak-ah akihhuai siatna-khat ahihman ahihi.\n15. Numeinote ahihkeileh nungaknote a-no niloh leh numei limci-thu bekbek gen-a a-nei mite-in vaangnei theilo dinghi, banghanghiam cihleh tuate zulhtatna namkhat ahihi.\n16. Zukhamthei numei-tawh akikhawl mipa-in vaang aneih ngeiloh mahbang-in zukhamthei numei-in vaangnei ngeingei lohi, banghanghiam cihleh zukham niloh pasal nangawn-in vaang aneihloh nungsang bangcih nawnding ihihiam!\n17. Aangzual (mi-tawh aki-hih ziauziau) numei-tawh akithuahthuah pasalte-in vaang aneihloh mahbang-in aangzual numei-in vaangnei thei-ngei peuhmahlo dinghi, banghanghiam cihleh polhtehna leh zulhzaauna ahihmanhi.\n18. Avaak-haat, pasal hopihding alawplua numei-in vaangnei theilohi, banghanghiam cihleh tuabang omziate-pen numei piicingte’ zialehtong ahihlohman ahihi.\n19. Pasal khattawh tuaituum zeel-a, adang khattawh atuaituum leuleuzeel numei-in vaangnei ngeilo ding-a, tuabangmah-in pasal khat-in numei atuaituumpih alaih zeelleh vaangnei ngeilo dinghi, banghanghiam cihleh muanlahhuaina (unfaithfulness) bulpi ahihi.\n20. Zahmawhthu amawk genden mikhat-in vaangnei theilo ding-a, zahmawhsil (sexual organ)-te agen ziauziau mi-in vaangnei ngeilo dinghi, banghanghiam cihleh tuabang kammalte kamkihhuai leh kamzumhuaite hi-a, mi-piicingte’n gen mengmenglo uhhi.\n21. Ommunteng-a a-ciamnuui thapaaite-inzong vaangnei theilo dinghi, banghanghiam cihleh ciamnuih ahunleh amual khensiamlohna ahihman-in haina namkhat ahihi.\n22. Meigong numei’ kiang-a amahbek paisim-a, azual khukhu pasal-in vaangnei theilo dinghi, banghanghiam cihleh meigongnu’ tungpan lam-etnei hi-a, tuabangmah-in meigong pasal khattawh akisimthuah niloh numei-inzong vaangnei ngeilo dinghi.\n23. Meigongnu’ kiang-ah azual khukhu tangvaal leh meigongpa’ kiang-a aki-tahtah nungak-in vaangnei ngeilo dinghi, ahizong-in kiteeng vetleh vaaiteng siangpahhi.\n24. Nulehpa nopna lamsang-ah akikeem zolo mite-in vaangnei theilo dinghi, banghanghiam cihleh piicingmi suahna ding-in muanhuaina naakpi-in kisamhi.\n25. Zuaugen-a minpha azong mi-peuhmah-in tomnosung’ ading mu-phial mahtaleh asawtlo-in mindaina lianpi thuak dinghi, banghanghiam cihleh thumaan kithei haknawnlo ding-a, thumaan kitheih hunsim-in zuauthu-in daina lianpi ngahdenhi.\n26. Akiphasak mi-in vaangnei theilo uhhi, banghanghiam cihleh mipilte kiphasaklo ahihlam mikim-in theikhin ahihman-in akiphasakte mihai ahihlam kithei khinhi.\n27. Theihcianloh thu-te genkhiat kaalding a-ngaaklah mi-in vaang nei-theilo dinghi, banghanghiam cihleh ciantak-in hongki genpha-leh amah zuaugen suakziau theihi.\n28. Upmawhthu abaan-gen niloh mi-inzong vaang nei-theilo dinghi, banghanghiam cihleh upmawhthugenna-in zuauphuahna hi-a, haina kiciankhat ahihi.\n29. Amahle-amah akipumphat niloh mi-in vaang neilo dinghi, banghanghiam cihleh kimawkphatna-in zuaugenna ahihman-in zuau’ khekhaapmah tawndenhi.\n30. Sintom-a ahiamgahm mi-in vaang nei-theilo dinghi, banghanghiam cihleh piicing suahna ding-in lungduaina leh nunneemna-in akisam thu-manphate ahihman ahihi.\n31. Khutzaang (hehna iipzolo-a vuakna azangh pahpahte) mi-inzong vaang nei-theilo dinghi, banghanghiam cihleh migilo, mihiamgahmte’ zialehtong ahihman ahihi.\n32. Huaiham, duhhop, aangsungthei mi-peuhmah-in vaang nei-ngei peuhmahlo dinghi, banghanghiam cihleh tuate-pen miginalote’ neih thusiate ahihman ahihi.\n33. Sumlehpaai tungtaang-a acitaklo mite-inzong vaang nei-ngeilo dinghi, banghanghiam cihleh tuabang mite kimuang lo-a, mapanpih ding-inzong kideih khollo-hi.\n34. Mihau miliante amaaivil daidai, amahzong maai-etding a-uut mi-in vaang nei-ngeilo dinghi, banghanghiam cihleh kimaaivilna-in thumaanlohna leh aangsungtheihna namkhat ahihi.\n35. Sumgolh apia mite-leh sumgolh aduh mite anamnihtuak-uh’n vaang nei-ngeilo dinghi, banghanghiam cihleh tuate-in simtatna leh zuautatna ahihman ahihi.\n36. Gongthauklah uisan mite-in vaang nei-thei peuhmahlo dinghi, banghanghiam cihleh uisanna-pen gong khaamzawhlohna hi-a, gong khaamzolo ui bekmah ahihi.\n37. Maaizumna meeltheilo mite-in vaang nei-ngeilo dinghi, banghanghiam cihleh tuabang zummawhna-pen midangte awlmawhlohna lianpi-khat hi-a, amahle-amah thupipen kisakna ahihman-in kiphatsakna-mah ahihi.\n38. Amaaingal, akhuaval mi-in vaang nei-theilo dinghi, banghanghiam cihleh zumna meeltheilo mite mahtawh akisuun hi-a, mite’ linhahna ngah zawsopding uhhi.\n39. Ama’ khialhna-ah zumna leh kisiikkiikna anei theilo mi-in vaang nei-theilo dinghi, banghanghiam cihleh tuabang mite kipuahpha cihbang omngeilo-in khialtosuak uhhi.\n40. Meigong tagahte asimmawh, aniammuh, apaampaih mi-in vaang nei-ngeilo thamlo-in Pasian’ hehna ama’ tung-ah sosa dinghi, banghanghiam cihleh amaute Pasian’a ahihi.\n41. Mipoi, damlo, dawivei-te simmawh-a aciamnuihbawl mi-in vaang neilo thamlo-in Pasian’ gawtna thuakdinghi, banghanghiam cihleh amaute Pasian-in hutuam denhi.\n42. Midangkhat’ kicinlahna leh akhialhna ama’ kiang-ah pulaak-in hilh ngamlopi-a midangte’ kiang-ah puakden thamlo-in hoih asakzahtawh abehlapden mi-in vaang neilo thamlo-in mite’ etcikna thuakdinghi, banghanghiam cihleh tuabang mite’ kiangah thuhoih thupha leh thupite kipulaak ngamnawnlo dinghi.\n43. Ameeltheih mi-khat’ khialhna akigen ciang-in hehgawp-a agum daidai mi-inzong vaang neilo dinghi, banghanghiam cihleh tuabangte kiphatsakna lianpi ahihi.\n44. Ameeltheih mi-khat’ khialhna iimpih den-a, ahilhnuamlo ahihkeileh ahilhngamlo miin vaang neilo-hi, banghanghiam cihleh siatna atawsawnsawn ahihman ahihi.\n45. Ama’ khialhna akipulaak ciang-a ahehgawp, athangpaihlaak mi-in vaang nei-theilo dinghi, banghanghiam cihleh hihte-pen mihai leh migilote’ zialehtong ahihi.\n46. Haksatna, dahna lianpi khatpeuh atuak ciang-in akikeem zolo, uangsantak-a aliinglawnglua mi-in vaang nei-theilo dinghi, banghanghiam cihleh tuabangte piicinlohna hi-a, kihihsakna namkhatzong hilaailaai ahihmanhi.\n47. Tuamahbang-in tuahphatna, gualzawhna khatpeuh a-ngah ciang-a uangsantak-a alaam thapaai, pulaakgawp-a, akisial thapaai mi-inzong vaang neilo dinghi, khatvei phazohi, hihkiikkiikding hilo-hi, banghanghiam cihleh hihbangte haina namkhat hi-a, piicingte’ ading azumhuai-khat ahihi.\n48. Niik-hoih puahoih akinlua pasal-in vaang neilo dinghi, banghanghiam cihleh pamei (gay) lungsimpuakzia hi-a, tuamahbang-in niiklehpuan khelnono, tunglehnuai dawk, phialphial puan-aangbak, puantomlua, niiksiinglua, pheituam kigaaklua, apandelhdalhlua azangh numei-inzong vaang neilo dinghi, banghanghiam cihleh tuabang kizeppen aangzuak (whore) te’ zialehtong namkhat ahihi.\n49. Sepzawhlohding thulianpipi gen niloh-a, bangmahlah ahihlo mi-in vaang neilo dinghi, banghanghiam cihleh mite-in pil-leh thupi asakding a-uut hilel uhhi.\n50. Midangte’ nasep ahoih kimlaai asiatgen niloh mi-in vaang nei-ngeilo dinghi, banghanghiam cihleh tuabang lungsimpen migilo leh misiate’a ahihi.\n51. Mi-khat’ neihsa ahihkeileh alawhcinna ahazaatlam aki theikhiasak mi-in vaang neingeilo dinghi, banghanghiam cihleh hazaatna-pen migilo leh misiate-a ahihi.\n52. Mi’ zia mi’ tong etsiamlo ahihkeileh theilo-a, ama’ nopsak bangbang-a a-om ziauziau mi-in vaang nei-theilo dinghi, banghanghiam cihleh voktawh akilamdanna omlo-hi.\n53. Kamciam apelh mi-in vaang nei-theilo dinghi, banghanghiam cihleh ciampelhna-in zuaugenna hi-a, ginaatlohna lianpi-khat ahihi.\n54. Makaai a-uutlua mi-in vaang nei-theilo dinghi, banghanghiam cihleh makaai ding-in mite-in sehlo ahihman-a makaai a-uutna akilanghkhia hizawhi.\n55. Sumlehpaai bekbek thugen-a anei mi-in vaang nei-theilo dinghi, banghanghiam cihleh ama’ hauhnopna leh asumdeihna apulaaklaak suak-a, aki-zuakthaang ahihi.\n56. Mite’ neihsa adeihgawhna leh a-eenna-thu agen niloh mi-in vaang aneihloh mahbangin ama’ neihsa aphatphat mi-inzong vaang nei-theilo dinghi, banghanghiam cihleh apiicing mite-in mite’ neihsa adeihgawhlam kitheisak lo-in, ama’ neihsazong kisialhpih ngeilo uhhi.\n57. Guahzu, meiikaai-a kipan khuahunsiate’ ziak-a aphunphun mi-in vaang nei-theilo dinghi, banghanghiam cihleh Piangsakpa aphunsan suak-a, mawhna namkhat ahihi.\n58. Suahngalna-in hoihna a-neihsaam hang-in alungsim-a ombangbang asuahkhia pahpahte-in vaang neilo-hi, banghanghiam cihleh gennading amun amual atheilo ahihman-in haina namkhatmah ahihi.\n59. Mi-kitawng, mi-kivuate’ thu awlmawh lualiang-a, genkaalding ngaaklah, suutcim theilo mi-in vaang neilo dinghi, banghanghiam cihleh midaisakna namkhat ahihi.\n60. Mi-kitawng, mi-kivuate’ lak-ah kisai khollopi ava-kitaaklah niloh mi-in vaang neilo dinghi, banghanghiam cihleh kigolh ahaat mi-in thusia alawmbawl ahihi.\n61. Thadah mi-in vaang nei-ngeilo dinghi, banghanghiam cihleh thadahna-pen miginalo kisimna lak-ah khat ahihman ahihi.\n62. Heekman-a zianei mi-in vaang nei-theilo dinghi, banghanghiam cihleh heekmanna leh zianeihna-in thadahna’ zialehtongte ahi-uhhi.\n63. Alangkhat-ah, athanuam bangkhat-a lelop laplap, apataau pappap mi-inzong vaang nei-theilo dinghi, banghanghiam cihleh piicinlohna zialehtongte ahihman ahihi.\n64. Sepding’ sang-a neekding lam-ah amanlaangzaw niloh mi-in vaang nei-ngeilo dinghi, banghanghiam cihleh uisanna-khat hi-a, tuabang mite kuamah-in neekngaih zolo-hi.\n65. Tuamahbang-in mihaute’ inn-ah azualden, ahawh thapaai mi-inzong vaang nei-theilo dinghi, banghanghiam cihleh uipi bang-a muinamna azuan kicihlawh dinghi.\n66. Ihmut haatlua ahihkeileh thupi-kin omlopi-a avaak-haatlua mi-inzong vaang neitheilo dinghi, banghanghiam cihleh tuate-pen thadahna’ zungpite’ lak-ah kihel-hi.\n67. Ama’ pumpi ahehpihlua, atha-aam mi-in vaang nei-ngeilo dinghi, banghanghiam cihleh apiicing mite-in tha aam ngeilo uh-a, amahle-amah ki-ngeekbawl khollo-hi.\n68. Alangkhat-ah, akhial upna’ ziak-a ama’ pumpi agawtkhial mi-inzong vaang nei-theilo dinghi, banghanghiam cihleh tuabangmi-in mindaina leh zahkona lawhtaak dinghi.\n69. Biakna naseem mipeuhmah-in sumlehpaai deihna-ah akidop zawhkeileh vaang neingeilo dinghi, banghanghiam cihleh Pasian’ naseem hilo-in sum’ naseem kici dinghi.\n70. Biakna naseem hi-a, mihaute’ inn-a hawhding alawp nilohleh vaang neivetlo dinghi,banghanghiam cihleh tuabangte-pen muinamna azong uipi-tawh kidanglo-hi.\n71. Biakna naseem hi-a, mihau miliante vehding leh thungetsakding thusuak a-ngahnawh luatleh ama’ thusuakpen ama’ meetnadingbek ahihman-in vaang nei-ngeilo dinghi.\n72. Biakna naseem hi-a, pawlmite vehna-ah khentuam aneihleh vaang nei-ngeilo dinghi, banghanghiam cihleh ama’ naseppen Pasian’ Nasep ahihlohman ahihi.\n73. Biakna naseem hi-a, pawlmite’ ettehding zia-hoih zia-pha aneihkeileh vaang neingeilo dinghi, banghanghiam cihleh ama’ tung-ah Khazih’ zialehtong omlo-hi.\n74. Biakna naseem hi-a, pawlmite’ ngeekbawlding, piibawlding a-uutlua mi-in vaang neingeilo dinghi, banghanghiam cihleh Khazih-in a-tuute’ ading a-nunna hongpia khinhi.\n75. Biakna naseem hi-a, numeite’ komding, zuutzuutdingpeuh a-uut mi-in thumaan mite’ maai-ah vaang nei-ngeilo dinghi, banghanghiam cihleh zulhzaauna namkhat ahihi.\n76. Biakna naseem hi-a, azii atate athuzawh keileh vaang nei-ngeilo dinghi, banghanghiam cihleh azii atate a-uk zolo mi-pen midangte ukding-in tawicinglo-hi.\n77. Biakna naseem hi-a, numei zulhzaau khattawh ateenleh vaang neilo dinghi, banghanghiam cihleh nupa kimawhna thute pawlpi’ maai-ah hilh ngamlo dinghi.\n78. Biakna naseem khatpeuh-in aangkawmna hongzatleh vaang nei-theilo dinghi, banghanghiam cihleh Pasian’ zaakdah mawhnate’ lak-ah khat ahihi.\n79. Biakna naseem hi-a, minam akhuallo mi-in vaang nei-ngeilo ding-a, Pasian’ naseem hilo dinghi, banghanghiam cihleh Taanglaai Misiangte minam itlo kuamah omlo-hi.\n80. Biakna naseem khat-in pawlpi panmun lending-in tawicingleh cinglo encianlo-in ama’ mite aguan ziauziau-leh vaang neilo dinghi, banghanghiam cihleh tawicinglo mikhat-in upa makaai asepna pawlpi muanhuai ngeilo dinghi.\n81. Biakna naseem khat-in ama’ sang-a tawicingzaw makaaipa’ koihsa upa-khat ahazaatleh vaang nei-theilo dinghi, banghanghiam cihleh hazaatna-in siatna ahihi.\n82. Biakna naseem khat-in thumaan leenkiplo-in azii atate’ genpeuhtawh vaai ahawmleh tua-pa bekthamlo apawlpi nangawn-in vaang neilo thamlo-in mindaina thuak dinghi.\n83. Biakna sung-ah sung-mi pua-mi akhentuam upa ahihkeileh makaaite-in vaang neilo thamlo-in tua pawlpi-pen biakna kicilo-in innkuan kipawlna kicihsak dinghi.\n84. Biakna nasepding paulam-in numei-khat azinkhiatleh vaang neilo ding-a, azinpih pasal inzong vaang neituanlo dinghi, banghanghiam cihleh atuak khinsa numei mindai naakpi-in tam-a, Pasian’ min athanna’ sang-in adaina tamzaw tawntunghi.\n85. Biakna sung-ah numei-in upa makaai seem-a, thuteng avaaihawmleh thu-umtaktakte’ maai-ah tua numeileh apawlpi-in vaang nei-ngeilo dinghi, banghanghiam cihleh Sawltaak Paul’ genmahbang-in Pasian-in numeite biakna thuneihna pialo-hi.\n86. Biakna naseem hi-a, zii-nih a-neihleh thu-umtaktakte’ maai-ah tuapa-in vaang neingeilo dinghi, banghanghiam cihleh zii khatbek nangawn lungkimsak zawhdingpen mikim-in azawhlohna Zomi pulehpate nangawn-in thei-in zii-khatmah neiciat uhhi.\n87. Biakna naseem hi-a, gamtat kampau akidawm zolo mi-in vaang neilo dinghi, banghanghiam cihleh vaan-a Pa’ minphat nading khuavaak neilo ahihman ahihi.\n88. Biakna nasep paulam-a summeetbawl mi-in vaang neiloding thamlo-in Pasian’ hehna thuakkha dinghi, banghanghiam cihleh siatna namcinte’ zungpi-in sum-itna ahihi.\n89. Biakna naseem hi-a, meigong tagah, mizawng daaipaamte khualna aneihkeileh ahihkeileh mihau miliante ahopih, a-itbawl bangmah-a daaipaamte’ tung-ah abawl keileh tuabang mite-in vaang neilo thamlo-in Pasian’ phulaakna thuakdinghi, Dignity banghanghiam cihleh amaute Pasian-in entuam vilvel-hi.\n90. Biakna upa hi-a, thutheihna leh thumuhna adiak-in Laai Siangtho theihcianna ahoihkhomkhat aneih keileh vaang neilo dinghi, banghanghiam cihleh lovaat ding-a akipan mi-khat atemta hiamkeileh singkungte genloh lopa nangawn vaatzolo dinghi.\n91. Biakna upa khatpeuh-in azii’ cihcih akawi amaam-in azuihleh vaangnei ngeilo thamlo-in minsia dinghi, banghanghiam cihleh azii-in upa nasep aseemtawh kibanghi.\n92. Biakna upa khat-in azii thuzawhlo-in vuakleh velhtawh akhuasakleh vaangnei ngeilo dinghi, banghanghiam cihleh vuakna velhna-pen pasianneilo mite’ gamtatsia ahihi.\n93. Biakna hitaleh minam kipawlna, khawk kipawlna, tualkipawlna koipeuh-ah upa panmun aleen mikhat-in taangpi mite’ ettehding haanciamna aneihzawk keileh vaangnei theilo dinghi, banghanghiam cihleh mipi’ masuan-a apangte ki-encik tawntung-a, haanciamna leh matutna a-ngah makaaite nangawn kigensia laailianghi.\n94. Gensiatna athuak ciang-in maaizum theilo, kisittel nuamlo, kipuahpha tuanlo mi-in vaangnei ngeilo dinghi, banghanghiam cihleh ama’ khialhna amulo mi-in mihai ahihi.\n95. Gensiatna athuak ciang-in dahlua, nasa-lua leh lungkiatna-tawh amasuan akhawlsan mi-in vaangnei ngeilo dinghi, banghanghiam cihleh matun lopi-in adinkhawl suak-hi.\n96. Itna aneilo mi-in cikmah hun-in vaangnei ngeilo dinghi, banghanghiam cihleh Itnapen ZEISU hi-a, lungduaina, nunneemna, thumaanna, haangsanna, laainatpihna, deihsakna, midangte’ phattuam nading sepnopna leh sianthona-tawh kidimhi.\n97. Pilna aneilo mi-in cikmah hun-in vaangnei ngeilo dinghi, banghanghiam cihleh Pilnapen Pasian hi-a, thumuhna, khentelsiamna, thukhualna leh hehpihna-tawh kidimhi.\n98. Leitung-a laailamsiamna, setlamsiamna, daatlamsiamna, kungle-tehlamsiamna, ganhinglamsiamna leh akisinthei siamnate Pasian ahi Pilna bang-a a-ngaihsun mi-in Pilna neite’ maai-ah vaangneilo dinghi, banghanghiam cihleh tuabang siamnate Itna’ tung-ah kiphutlo thamlo-in, tuabangte-in Itna’ lang-ah pang zawsop theihi.\n99. Akhaakbel thu-in, bangbang ahizong-in itna leh pilna aneilo mipeuhmah-in vaangnei theilo dinghi, banghanghiam cihleh leitung pumpi leh akiim-a vaanhawmsil (vaanhawmpi sung-a Ni, Kha, Aksite-a kipan silte) khempeuh pilna leh itna bektawhbakibawl hi-a, itna leh pilna-tawh kizomlo silte-pen dawite, mihai, misia leh migilotebek ahihi. Tua dawite nangawn itna-tawh akizoploh hang-in pilna-tawh kizom laaibuanghi, banghanghiam cihleh Pasian’ phalna omlopi-in bangmah bawlngamlo uhhi. Nitawpni ciang-a Meikuangpi-ah gawtna thuakding kitelcian pipimah-in Pasian’ Thu lo-in dawite-in bangmah bawlngamlo uhhi. Tuahileh banghang-in mihing akici mihai pawlkhatte-in dawite’ sang-in siatna bawlding haangsanzaw, Pasian kihtalozaw, Meikuangpi laulozaw-thei lawmlawmliang ahihiam! Haina taktakmah ahihi! Banghang-in pil kisa laailaaiding ihihiam!\nSource : AMANPHABEL LAMPI: T. ZOKHAI June 6, 2005\nPilna Thu Thuluui/Articles\nAnonymous November 13, 2015 at 7:21 AM\nLaiat at bang siam mah mah sim zaw zen,nasep muibun napi cin sum leh paai ah ciktaklo,2006 ZAM na phuat khiat lai na lawm te khasia sak,Zomi pih te khasia sak mah mah,hong um ten hong um ven cin maw,Zomi kipawlna sum teng ne tum gawp,Zo Khai.\nKhawm Zokhai November 19, 2015 at 7:30 AM\nZokhai November 19, 2015 at 5:53 PM\nMin nangawn gelh ngamlo-a lawlawmsong. ZAM kei' sepsung sum neeksimding om cih thadah ka' tu teteng' tungpan-in neektawm ding nangawn angen ziauziau hi-ing. Anlim tuilim nangawn ne lo-in Nasi-Lima peuh-tawh adiang ziahziah kahihlam hongki theileh mihing lungsimnei te-inbel hong hehpih peuhmah inteh. Mawkciakciak kei-ni, mihai pawlkhat-in um thei-mawk ahihteh nuamkei. hehehehe.\nItem Reviewed: VAANG (Dignity) - T. Zokhai Description: Rating: 5 Reviewed By: Cinpu Zomi


url: =Samphok Malneu ~ Hau Za Cin :: ZOMI DAILY\nposted on 12 March 2016 at 7:00 am Lomkholna: Article, Hauzacin\nKa ngaihno in ‘Samphok’ ci ung a cih hangin koh khua lam ah ‘Samphok Malneu’ mah cizaw ka hih manun Samphok Malneu mah kong zang zaw hi. A taktak in Ciau gal saklamah Samphok kici a, khanglam ah Samphok Malneu a kici hilel hi. ‘Eimi’ i cih ciang i gennop taktak pen ‘Zomi’ ahi gige dan hilel!\nHih ka gensawm Samphok Malneu pen Chin State sung pan gah hikha ngel in um ing. Zogam pan hong kilo ahi tam cih bel tel keng. Ahih kei pen leh zong Kawlgam pan hong kipua hi a, a gahna gamah kinelo in tuipi galkah khit ciang kine kha pan hi. Bang tawh kine hiam cih ciang hih zoma ka gen sawm Vaimimciim tawh kine ahi hi. Koi pan hong pai hiam, kua hong puak hiam, kua hong huansak hiam cih pen a theite bek in thei hi.\nKa lamet hetloh, ka lunggulh ngeungau hun a om thei Samphok Malneu pen ‘nunglam sabah’ bangmah a ka tuahkhak thu hi a, lamdang kasa hi. Hong huansak, hong deihsak te zong siam kasa a, a limdan kigen zolo hi. Tua Samphok Malneu kekkek koilak ah kingah ding hiam cih zong ka mangmat ngeiloh ahi hi. Hih gamte ah kine ngei hiam cih zong ka theihloh hi a, Zomi te in bel kilim nek mahmah hi cih ka theih hi.\nTuipi gal i kan zawh ciang Samphok Malneu kine zo lai hiam cih ka theihloh pen ‘a ne zo omlai mah hi’ cih ka phawk hi; a ne zo laite hampha kasa hi. A puakna baihlo, a muhna baihlo hi. Sum tampi, tha tampi beilo in Samphok Malneu pen Chin State pan Kawlgam kheng in tuipi gal ah ne ding cih pen ‘hauhvai, neihvai’ mahmah hi. A hau, a neizo mahmahlo in nelo ding cih ka ummawh hi. Tua bang deihsakna hong luang suk pen kei leltak adingin hamphatna ahi hi.\nUniversity ka kah laiin Hostel ah ki-om ahih manin ann kituam huan theilo hi. Meh ding ei leh ei kibawltawm theilo hi. Hostel ann leh meh bek mah nek kiphal hi. Ahi zongin meh bawlsa pen eima room ah kikoih thei a, ann zong eima room ah kuang tawh tawiin kine thei hi. Tua bang cianga nek dingin Sa, Antehkeu, Singgah, etc cih bang sum neih sunsun ciang kilei zel hi.\nKhatvei ka lamet hetloh pi in Samphok Malneu a kiciin eu-au lohna gam leh khua Lamka pan ka ni Zam Luan Cing w/o Pa Khup Do Thang in Samphok Malneu sikbel tawh sathau tawmcika kanghulsa hong khak vingveng hi. Saphuklai (plastic) tawh hong tuun in Lamka pan hong pai lawm te ah hong khak a, ka muh ciang LAMDANG kasa hi. Banghangin in lamdang sa ka hiam cih ciang sum leh pai neizo diakte in van a kikhak uh ciang Sakeu hiam, Saseh hiam kikhak uh hi.\nA veng leh pamte in khuadangah a tate uh sangkah omte meh, singgah, van khak zel uh hi cih bel na thei hipeuhmah ding hi. Tua banga a innvengte in van a kikhak uh ciang a ngahte a angtan dingzia uh a mitkha tawh bawltawm hi dinga, ama van khak ken ka ngah ciang ka lungdam ding dan a muhkholh ciang hong khak hiding hi.\nAmah mehzuak hi a, a mehzuak lak pan a siatheilo pen, sawt a kikoih thei pen, a to pen ding a ngaihsut hong khak hi peelmawh ding hi (a thu ka dong kik tuan nai kei hi). Lawmte tawh ka nekhawm zel uh a, kha khat bang kikhom ahih manin manpha mahmah hi. Nek simin amah kiphawk a, hong itna leh deihsakna kimangngilhlo hi. Tuni dongin Samphok Malneu keu ka muh ciang ka phawk thei zel hi.\nItna leh kideihsakna pen Zomi te ngeina hi a, itna leh deihsakna lahna dingin thu lianlua omlo a, a neulua zong omlo hi. Van lian lua kisamlo a, a neulua cih zong om tuanlo hi. Van leh sum leh na lian leh neu in itsakna zah tehna hi tuanlo hi. Kiphawk, kideihsak, ki it cih pen a thupi pen in a kingaihsun ahi hi. Pute zukholh cih ciang a zu bel a liat leh neu hilo a, a ZU KHOLH pen a thupi pen hizaw hi.\nTuni a Samphok Malneu leh Vaimimciim deihsakna tawh hong kipuak vengveng ka ngaihsut ciang mimbang pianna Zolei gam nuam ah laitual a lenglo zong sinlai Zomi vabang pil ten pianna minam giabang zuun in lamto hi cih ka phawk hi. Zomi ngeina a zanglai tampi Chin State leh Kawlgam khen ah omlua thamtham hi cih hong phawksak hi. Hih bangin i ngeina zuun ciat peuh leng Lengtong Pauno la bangin hunkhat ciang, “Zogam hong paal ding hi.”\nTua hilo a eima aituam ciat khuat a angsung thei a pawl, minam, khuasung leh vengsung i makaih a, tua bang makaihna te i aapi (support, promote, thapia) leh bel Kawlmi kisuak khin dinga, Kawlmi suaklo teng namdang kisuak khin dinga (ei mun ciat ah), leitung gualnuam mahmah sakte i suakkha ding hi.\nSamphok Malneu leh Vaimimciim kituak mahmah a, Samphok Malneu a om kei leh zong Samphok leh Vaimimciim zong kituak mahmah hi. ‘Samphok’ ka cih lian leh ka veilam kiu khat pan awnem takin ‘Mehkha’ hiveh aw hong kici hiauhiau! Hau Za Cin\nPrevious: Zomi Nam Ni thugenna ~ Hau Za Cin\nNext: Amawk nekveve ding An’ Uite pialeng ibenggong seselo


url: =2008 thukhun puahding vai le thu tuamtuam pawlkhat\nOm tek pan I damkim tek hia.\nInn lamah thupiang tuamtuam tam mahmah ei. Adiakdiak in gamvai ah\nkikhelna om to ziahziah mai hi.\nThukhun puah ding vai\nEi tawh a kisai zawdeuh pawlkhat zong ong om zel hi. 2008 thukhunpi puah ding le athak gelh pha ding cih ngaihsutna namnih om hi. Kumpi lam panin zong puahpha nuam uh ahih manin thukhun puahding leh encit\nding committee khat ong nei uh hi. Tua committee tungah thukhun vai ngaihsutna le deihna bangbang kipuah ciat hi.\nTu ciangciang Deihngetna le ngaihsutpiakna 300,000 val om ta ci zen hi. Tua laiah galkapte le USDP te in zong puak uh hi. Hih lai ah a thulamdang phial khat ah state le Division te’ chief minister ding pen amau state le divisionte’ palai te in tel ding cih nangawn pen USDP te in ngen zaw bilbel hi. Tua ban leisung sumpiang hawmzia ding a\nkipan thu tampi kikhel sawm mahmah ahih manin kawlgam vai a lunglut leitung mipil lianpi tuamtuamte in zong lamdang sa mahmah uh hi.\nKum khat cin pawi bawl\n2013 kum kipat lamin Gullu vai ong om ciangin a lem bangin a kidiang ngeingai ahi hi. Ei kia bek tawh hi zolo ding ahih lam I tel ciangin kawlpi khuasunga kipawlna tuamtuam (Zomi siamsin kipawlna, Naythar le ama naseppih teng, 8888 kalaymyo, upper Chindwin youth network, Chin literature and culture,…,) kizawn in amau teng tawh Gullu le kabaw kempawl ( Gullu and kabaw valley watch group ) cih thulu tawh kikal suan to hi.\nHih kipawlna pen Gullu vai bulphut kipawlna dan ding ahih hangin a taktak ciangin gullu vai bek hi loin kawlpi le kabaw kuam sung thu tuamtuam la tuamtuam tampi tak ah nasia takin a mapang kipawlna lianpi khat ong suak hi. Kum sung mapanna pen tam cih takin na tam hi. Tu nai a thu piang India le kawlgam gamgi vai nangawnah kibul din mahmah kha laizang hi.\nKipawlna kumkhat cinna pen 11 January 2014 ni 1 : 00 – 4 : 00 pm in Shin Hong Hall ah na bawl thei ung. Kawlpi le khuakim khuapam kipawlna tuamtuam 20 pan mi 150 val ong kihel thei hi.\nLawm Andrew Thatuang ( Tg Thanng Khan Tuang ) in hun uk ong sem hi. Amasa in Naythar phonggi pa in thukong honna ong nei masa hi. Tua khit ciangin gullu vai kum khat sung mapannate et kikna leh muhkhitna te\npulakna Zogam leisung sumpiang kem pawl tangin ken na nei thei ing. Tua khit ciangin 8888 kalaymyo, upper Chindwin youth network, mualbual khua pan palaite, …, cih bang thugenna kinei toto hi. Nasepnate tha kingah tek ahih manin tu kum sung zong khut kilen a mapan khop ding kigel leuleu hi. Hih kipawlna tawh tu kum sung sep khiat dingin thu 7 na gel leuleu ung.\n1) Gullu mual nisuahna lam ahi, tuingo lui dung a om khuate ah mipi\nkai khawm in thugenna nei kawikawi lai ding.\n2) Kawlpi huam sungah mipi tawlngak theihna ding huan lianpi khat vaihawm ding\n3) Khangno le University sang naupangte guihtheih khamtheih tawh a\nkipelh theihna ding lampi om bangbang tawh pansan la ding\n4) Kipawlna ah pawl mi behlap lai ding\n5) Kawlpi khuasungah mipi neih tuam ngiat laibu saal khat hanciam ding\n6) Kabaw kuam sung suangmeihol khuk le project tuamtuamte hoihtak en\ncik in a kisam bangin pansan la ding\n7) Kipawlna ah panmun hoih tak kigual pha ding\nCih bangin gelna na nei thei ung. Nunga I gen sa mah bangin kum khat sung tawntung mapannate etkikna laibu zong hih hun lapin a kibawl zo suak hi. Laibu pen a vekin color hi a, A4 laimai 37 pha hi. Laibu pen mun khempeuh a diakin kumpi thuneite in kimtakin a ngah theihna ding hanciam sawm hang. DASSK kiangah zong kipia a, tha ngah mahmah in lungkim mahmah hi.\nZogam (Chin state ) palai telna om ding\nEITI ( Extractive Industry Transparency Initiative ) “Leisung sumpiang tawhkhiatna nasepnate ah mipi theihtang ding thute theihsakna ding mapanna” member lutna dingin kawlgam in I hanciam laitak ahi hi. Tu in Zogam ading EITI forum leh mun le mualzui in state palai kitelna kinei ding hi. Amun pen Falam ding pen Falam CBC (nidang ZBC ) kizang ding hi. Ninih ( 13-14 January 2014 ) sung hi ding hi. Gullu pawlin inntek panmun a kila ahi hi. Cikha pan Paletwa dong township khat pan mi 3 ta ong kihel dinga, kipawlna tuamtuam pan saptuam mi 10 ong kihel ding\nState dangdangte le division dangdangte in zong a bawl san laitak hi a, tu ta a bat leh amanlang pen in March kha sungin kawlgam pen candidate hi ding hi. Candidate khit kha 6 ciangin member a suak ding hi ta hi. Hih E I T I pen gullu le leisung sumpiang vaite adingin deihna teng kicinna ahih pah loh hang in leitung bupin standard khatin\na san ahih manin hih bang thu ong om lehzong tawl khat sung i nak ong nuam tuam zawdeuh dingin a lamen I hi hi. Akuakua in abeisa mah bangin I mapante tatsat loin I hanciam tohtoh lai ding ong kisam veve ding hi.\nTu kum lungtup\nTu ciangciang naklah liangin I suk dian I toh na pen a taktak in kawlgam le Zogam kumpi in logam le leisung sumpiang vaite ading thukhun kip I neih nailoh man hi lel hi. Tua hi a, Zogam ading logam le singkung lopa, leisung sumpiang vaite adingin thukhun gina khat a om zawhna dingin tu kum sungin hanciam sawm hi hang. Hih pen\nlunggulhna hi a, a taksuak zawhna dingin akua mapeuh in ma I pan khoploh ong phamawh ngel ding hi.\ntawmvei Falam ( 09 400511757 )